text:
Ubusanzwe iyo umuntu yumva atameze neza, ajya kwa muganga, bakamusuzuma, bakamukorera ibizamini byose bishoboka ngo babashe gusobanukirwa indwara arwaye mu rwego rwo kumenya imiti bamuha izamuvura. Nubwo uburwayi umuntu wese abasha kubona, ariko burya no mu buryo bw’Umwuka umuntu ashobora kurwara, kandi agakenera abavuzi, akajya gukoresha ibizamini, bivuze ko aramutse atabikoze ashobora no kuremba mu buryo bw’Umwuka.
Ibi ni nabyo bishobora kuba ku itorero rya gikristo, iyo rirwaje abakristo benshi birangira naryo rirwaye muri rusange. Nk’uko tubikesha urubuga rwa gikristo Infochretienne.com, tugiye kubageza bimwe mu bintu biranga itorero rirwaye.
1. Kumanuka k’umubare w’abitabira amateraniro. Biratangaje kubona umuntu ayobora itorero ntabashe kureba impinduka zishingiye ku mubare w’abitabira iteraniro. Wenda tuvuge uku kwezi hitabiraga abantu runaka, ni byiza kureba niba mu kwezi gutaha nta mpinduka zabayeho. Muri bimwe biranga itorero rirwaye ni ukubura mu materaniro, kandi Bibiliya ivuga ko tudakwiye kubyirengagiza.
2. Kubura ibyishimo ( bikamanuka mu bihe byo kuramya Imana). Aha naho cyaba ikimenyetso kuko mu gihe cy’amateraniro y’abera baramya Imana, gikwiye kurangwa n‘ibyishimo n’umunezero udasanzwe bituruka ku Mwami Imana. Birumvikana ko bihera mu mutima, ariko bikagera no hanze.
3. Usanga ivugabutumwa ritagitanga umusaruro. Ubusanzwe itorero rizima rigomba kubyara abizera bashya. Uwanditse iyi nkuru avuga ko byibuze abantu 20 bazana umuntu umwe kuri Kristo mu mwaka, naho itorero rigizwe n’abantu 200, rikazana byibuze 10 mu mwaka.
4. Intege nke aho ribarizwa. Ubusanzwe itorero rikwiye kugera mu gace runaka, hagahita haboneka impinduka zifatika, kandi rikagira imbaraga zirihesha kuzana impinduka aho hantu no guhindura abahatuye kubw’imbaraga z’ubutumwa bwiza. Birababaje kubona ahantu huzuye amatorero ariko ugasanga uko ibyaha byakorwaga mbere, ntacyahindutse. Ibi bigaragaza ko itorero rirwaye.
5. Umwanya munini bawumara mu nama aho kuwumara bamamaza ubutumwa bwiza. Itorero rirwaye rihora mu nama ziga uko ibintu bizakorwa, aho kubishyira mu bikorwa.
6. Inama zuzuyemo gukomeretsanya kwa hato na hato. Ibi bishobora guterwa n’ibyo abakristo batumva neza. Amatorero arwaye akora inama zishobora no kugaragaramo imirwano, umujinya, kutumvikana gukabije n’ibindi byinshi.
7. Itorero rirwaye, abapasiteri n’abandi bayobozi b’itorero baba bafatwa nk’abakorera imishahara gusa. Iyi ninayo shusho abayoboke babo bababonamo. Mugihe itorero rizima ribona abariyoboye nk’abafatanyabikorwa bo kubayobora inzira yo kwamamaza ubutumwa bwiza.
Ibi ni bimwe mu byegeranyijwe ariko nawe wakongeraho ibindi. Ese wowe iryo ubarizwamo uyu munsi rimeze gute? Rifite ubuhe burwayi? Bumwe mu bwo twavuze cyangwa ubundi? Ufit inshingano zo kurisengera no gusaba Imana kugira igire icyo ikora. Niba uyoboye ni umwanya wawe wo kumenya indwara y’itorero uyoboye no gushaka igisubizo. Imana ibashoboze mu izina rya Yesu, amen.


c: text/html

text:
1. Shima Imana haba mu minsi myiza cyangwa mu mibi.
"Uri mwiza kandi ugira neza" (Zaburi 119:68a). Iyo byose bigenda neza, biroroha kumva ko Imana ari nziza. Ariko iyo bikomeye, dutangira kwibaza niba ko Imana ikiri nziza. Mu gihe byagenze nabi, ujye uhitamo gukomeza kwizera Ijambo ry’Imana aho kwiyumvisha ko yaguteranye.
2. Baho nk’ukunzwe.
"Uwiteka yambonekeye kera ati ‘Ni ukuri nagukunze urukundo ruhoraho, ni cyo cyatumye ngukuruza ineza nkakwiyegereza" (Yeremiya 31:3). Kumva ko udakunzwe, bigira ingaruka mbi ku buryo ubaho. Zirikana ko ukundwa n’Imana cyane. Niba wizera ko urukundo rw’Imana ari urw’ukuri, rwizere kandi ruzaduhindura.
3. Wikita ku buryo abantu bagutekereza
"nk’uko yadutoranirije muri we isi itararemwa, kugira ngo tube abera tutariho umugayo imbere yayo. Kuko yagambiriye kera ku bw’urukundo rwayo ko duhinduka abana bayo, tubiheshejwe na Yesu Kristo ku bw’ineza y’ubushake" (Abefeso 1:4-6). Imana yaragutanije uba Umwana wayo. Wikwita ku gukundwa n’abantu kuko bo bahindagurika.
4. Ishingikirize ku Mana gusa.
"Uwiteka ni we mwungeri wanjye sinzakena," (Zaburi 23:1). Imana yonyine irahagije mu gukemura ikibazo cyawe. Niba uyifite, ufite byose ukuneye. Iyo wizeye uku kuri, bituma udashakira mu zindi nzira. Uba ufite icyo ushaka.
5. Baho ubuzima butsinda icyaha.
"Kandi tumenye iki, yuko umuntu wacu wa kera yabambanywe na we, kugira ngo umubiri w’ibyaha ukurweho, twe kugumya kuba imbata z’ibyaha, kuko uwapfuye aba atsindishirijwe ibyaha" (Abaroma 6:6-7). Imana ishaka ko utagaragaraho icyaha cyangwa igisa na cyo. Ariko ubishobozwa n’imbaraga za Kristo muri wowe. Gusa hari n’igihe gutsinda icyaha bisaba kwaturira mugenzi wawe icyaha.
6. Ntugatinye ibigeragezo.
"Nshobozwa byose na Kristo umpa imbaraga." (Abafilipi 4:13). Nta kintu na kimwe Imana igusaba gukora, ngo ikwime imbaraga.
Urugero:
Ushobora gukunda umuntu wese (Matayo 5:44), Ushobora gushima muri byose (1 Abatesalonike 5:18), Ushobora kubabarira buri wese (Mariko 11:25), Ushibora kwirinda ubusambanyi (1 Abatesaloniki 4:3–4),
7. Tunganira Imana aho kwita ku bigushimisha.
"Muzabe abera kuko ndi uwera." (1 Petero 1:16). Yesu ntiyadupfirye ngo tubeho ubuzima butunezeza, ahubwo ubumunezeza. Uko urushaho gushaka gutunganira Imana bituma ugera ku munezero wuzuye.
8. Ha agaciro Yesu kurenza uko ukiha. "Uwo akwiriye gukuzwa, naho jye nkwiriye kwicisha bugufi" (Yohana 3:30). Mu bwami bw’Imana, icyubahiro si icyawe, ahubwo ni icyayo. Ha agaciro yesu nka nyirumushinga, wowe uce bugufi.

robotstxt: allowed

filter: keep


text:
Nitwa Pasteri Mugabo Venuste, ubusanzwe banyitirira indirimbo yitwa “Twigiye kubirenge by’anatubanjirije’’ kuko ndi n’umuhanzi.
Ndi umukristo wavukiye aho bita I Bumbogo cyangwa se mu karere ka Gasabo.Ubundi bazi Mugabo w’I Bumbogo cg se w’ i Gasabo. Ubu tariki ya 6/10/2014 nujuje amezi abiri mpawe inshingano z’ubu pasiteri.
Mfite ubuhamya butandukanye umuntu yagabanya nko mu bice bine (4) aribyo ubuhamya bwa mbere ntarakizwa, ubuhamya narakijijwe, ubuhamya bwo mu gihe cya Jenoside ni ukuvuga ibyo nahuriyemo nabyo muri icyo gihe, hakaba hari n’ubuhamya bujyanye n’umurimo.
Ntarakizwa ninjiye mumujyi wa Kigali mu mwaka wa 1986 ndangije umwaka wa munani w’amashuri abanza. Icyo gihe nari nturutse I Bumbogo mu cyaro, manukira mu mujyi nje gucururiza umuntu inzoga, aho nahamaze imyaka ine. 1990 nasubiye mu cyaro kuko umujyi wari umaze kunanira. Icyo gihe nibwo natangiye gucuruza akabari kanjye, nacuruzaga urwagwa,ncuruza itabi ry’ibibabi mu rwego rwo gushaka amafaranga.
Imana yaje kungirira neza umuntu ambwiriza ubutumwa bwiza anjyana mu rusengero ndakizwa mu 1991. Maze gukizwa kuva muri uwo mwaka naje kwinjira mu murimo w’Imana ntangira kuba umuririmbyi ntangira kuba umudirija (Umutoza) wa korari nari maze gufonda (gutangiza). Nyuma y’imyaka itatu nkijijwe nibwo Jenoside yabaye mu Rwanda 1994 nanjye ingiraho ingaruka nk’abandi banyarwandi benshi barantema ariko Imana irandinda ndarokoka.
Icyo gihe nahungiye i Byumba Jenoside ibaye ngaruka mu mujyi wa Kigali. Ngeze mu mujyi ntangira gushaka ubuzima ncururiza ibirayi mu isoko rya Nyarugenge, Imana iransanga integeka gusubira aho narokokeye kongera kubabwiriza ubutumwa.
Ibi byambereye ihurizo rikomeye kuko ahantu bantemye, bakadusenyera inzu hamwe n’iyanjye nari nujuje y’amabati 26 gusubira kubabwiriza ubutumwa ntibyanyoroheye ariko kandi nahisemo kumvira Imana. Kugeza ubu niho nsengera ntuye mu mujyi wa Kigali ku Gisozi ariko hashize imyaka makumyabiri njyayo kuhakora umurimo w’Imana akaba ari naho banyimikiye nkaba Pasiteri.
Hari itariki ntajya nibagirwa mu buzima ariyo 12/04/1994, ni umunsi wambereye mubi ari nawo nahuriyemo ibintu bikomeye muri jenoside ariko Imana yarandokoye.
Ntibyari byoroshye kureka gushaka ubuzima ngo njye kubwiriza ubutumwa abantu harimo n’abampemukiye. Mugabo Venuste avuga ko urwego agezeho yumva rushimishije kuko yamaze kubabarira kugeza n’igihe abasanga muri gereza akajya kubabwiriza muri gereza ya Kimironko. Inama atanga kubantu bakomeretse mu buryo butandukanye byumwihariko abakristo ‘’Ijambo ryitwa kubabarira ni ijambo rihenze cyane kuko utababarira ntazababariwa, iyo utababariye umuntu umugumana mu rubanza mu mutima wawe’’ nabifuriza kubabarira kuko iyo utabikoze ushobora kujyana Gehinomu n’uwaguhemukiye mutihannye mwembi.
Mugabo ati ’’kuruhande rw’umurimo w’Imana nahuriyemo na byinshi ariko Imana yabanye nanjye. Ninjye muhanzi wa mbere watangiye kuririmba ku giti cyanjye muri ADEPR, kuko Imana yampaye iyerekwa ryabyo bwa mbere. Natwikiraga ibicuruzwa nkajya gukora umurimo w’Imana i Bumbogo nabyo bitari binyoroheye.
Kubijyanye nuko nakiriye inshingano z’ubupasteri nabyakiriye neza cyane ko Imana yari yabimbwiye. “Imana yari yabimbwiye, Imana yari yambwiye ko igiye kunzamura ikampa inkoni kandi urumva iyo Imana iguhaye inkoni iguha n’umukumbi wo kuragira,ntibyari byoroshye ariko urumva sinari kubyanga kandi Imana yabimbwiye’’.
Hari ikindi kintu ntajya nibagirwa ni kubunani bwa 2008, nararirimbye ndi muri ADEPR Gatenga imitsi iracika biba ngombwa ko abaganga bemeza ko njya kwivuriza hanze y’u Rwanda bambwirako ntazongera kuririmba. Icyo gihe Imana irambwira ngo izankiza ntagiye kwivuriza hanze, icyo nacyo ni ikintu gikomeye Imana yankoreye. Ubu kugeza ubu mpuza kuba umuhanzi n’ubupasiteri.


text:
“Inyoroshyarugendo sizo zatuma abadakora akazi kabo uko bikwiye bagakora neza†– Makombe Jean Marie Vianney
Umunyamabanga nshingwabikorwa w’intara y’uburasirazuba, Makombe Jean Marie Vianney, asanga kuba hari abakuru b’imidugudu n’abanyamabanganshingwabikorwa b’utugari batuzuza inshingano More...
Muhanga: Muri Gicurasi urubyiruko ruzahabwa ikigo kizarufasha by’umwihariko kwiga kwiteza imbere
Akarere ka Muhanga ku bufatanye na Minisiteri y’Urubyiruko , PMU/Grobal Fund ROUND 7, kagiye gushinga ikigo kizaba kitwa MUHANGA Youth Friendly Centre, kizajya gifasha urubyiruko kwihangira imirimo, imyidagaduro More...


text:
Mu Ivanjili ya Matayo yo ku cyumweru cya VI Gisanzwe cy'Umwaka A, ndetse n’ikigikurikira, dutega amatwi disikuru ya Yezu ari k’umusozi, agaragaza uko Ivanjili igomba kumvwa ugereranyije n’inyigisho zo mu Isezerano rya kera n’uburyo abantu bitwaraga bazihereyeho: “Mwumvise ko abakurambere babwiwe ngo...Jyewe mbabwiye ko...” Ni uburyo Yezu ashaka kutugaragariza ko ataje gukuraho uburyo abantu babagaho, ko ahubwo yaje kugira ngo barusheho kubaho no kwitwara neza bagendeye ku Nkuru Nziza yatuzaniye. Yezu aragaruka ku bintu bitandatu agira ngo abitangeho urumuri maze abantu babashe kwitwara bamurikiwe n’Ivanjili. Ingingo agarukaho ni: ubwicanyi, ubusambanyi, gutandukana k’umugore n’umugabo, indahiro, kwihorera n’urukundo rwa kivandimwe. Kuri iki cyumweru Yezu aratuganirira ku ngingo enye ariko anagaragaza ko Ijambo ry’Imana dusanga mu Isenzerano rya Kera ari Ijambo rikwiye kubahwa no kwitabwaho kuko ataje aje kurikuraho ahubwo yaje aje kurisobanura kurushaho we Jambo w’Imana wigize umuntu.
Icyo Yezu yifuza, ni uko abantu batagwa mu mutego wa bamwe mu bigisha iryo Jambo, bashobora kurigunagunira mu byifuzo byabo no mu migenzereze yabo idahwitse: Ijambo ry’Imana ntirikwiye gufatwa nk’ijambo ridutera ubwoba, ntirikwiye gufatwa nk’itegeko ryabuza uryumva kurizirikanaho. Yezu arifuza ko Ijambo ry’Imana ritubera urumuri aho kutubera impamvu yo gutera umugongo Imana idukunda. Ijambo ry’Imana rigomba kurenga amategeko maze rikagera aho riba ubuzima bwuzuye ubugwaneza n’ubushishozi. Yezu ati gusambana si ukuryamana n’umugore gusa, ahubwo no kumubonamo igikoresho cy’ibyifuzo byawe ni icyaha. Ati kudatana n’umugore si ukubana mukurikiza itegeko rigenga abashakanye, ahubwo no kubuza uburyo uwo mwashakanye, ukamubuza amahoro n’amahwemo, ukamubonamo uwo wakwikiza amategeko abaye atariho, nabyo ni uburyo bwo gutana n’uwo mwashakanye. Yezu arifuza ko imigenzereze yacu itahagararira ku kubahiriza amategeko gusa, ahubwo arifuza ko amategeko yari akwiye kutubera imbarutso yo kugira neza, yo kubana neza, yo kureba kure no kubaho tuyobowe n’urukundo n’impuhwe by’Imana.
Yezu agendeye ku Ijambo ry’Imana, arifuza kandi kugira icyo asubiza abantu benshi bashobora kuvuga mu mutima wabo bati njye ndi intungane kuko siniba, sinsambana, ntawe nigeze nica, nta muntu nigeze mbeshya cyangwa se ngo mbeshyere…Gukurikiza Amategeko y’Imana si ukuyarondora muri rusange cyangwa se ngo afatwe nk’aho atabereyeho kutuyobora muri buri kantu dukora cyangwa se dutekereza, cyangwa se ngo twibwire ko ibyo tugomba kubahiriza ari ariya magambo yonyine akubiye muri ariya mategeko cumi. Amategeko y’Imana ahubwo, ni uburyo Imana yifuje ko bwatubera imbarutso y’ubwitonzi n’imyitwarire myiza, ni uburyo Imana ishaka kutubwira iti dore urugi nguru ahasigaye ni mwinjire munzu y’urumuri. Kuyashyira mu bikorwa neza rero ni uguhora buri gihe na buri kanya duhitamo Imana, duhitamo gukora ugushaka kwayo kandi twamurura mu mitima yacu ibituma dushobora kubangamira kenshi abandi. Kwitangira abo tubana tubakunda kandi tubereka ko ari impano Imana yaduhaye, kwitangira uwo twashakanye no kwikuramo ibitekerezo bituma undi twamubonamo umugaragu wacu cyangwa se igikinisho cyacu, ngurwo urugamba amategeko y’Imana adusaba kurwana iminsi yose n’igihe cyose cy’ukubaho kwacu. Guharanira guhesha Imana ikuzo no guha muntu icyubahiro, ngicyo icyo Yezu yifuza ko cyatubera impamvu yo kwitwa abe.
Yezu ahereye ku mategeko 613 abigishamategeko bashyiraga imbere rwose (248 kuko umubiri ugizwe n’amafufwa 248; 365 kuko umwaka ugizwe n’iminsi 365), aragaragaza kandi atwibutsa ko itegeko ari rimwe rukumbi nyamara rikaba rireba buri gikorwa na buri gihe cy’ubuzima bwacu bwa buri munsi: Gukunda Nyagasani Imana n’umutima wacu wose, n’ubwenge bwacu bwose, no gukunda mugenzi wacu nk’uko twikunda.
Yezu rero arusheho kutubera byose kandi akomeze amurikire intambwe zacu kugira ngo tujye tumenya guhitamo icyiza dukora ibimuhesha ikuzo n’ibituma abavandimwe bacu babaho bishimye.


text:
Ese ubona impamvu wagombye kugira amajyambere?
“Ukomeze kugira umwete wo gusomera mu ruhame no gutanga inama no kwigisha.”—1 TIM 4:13.
INDIRIMBO: 45, 70
1, 2. (a) Ubuhanuzi bwo muri Yesaya 60:22 busohora bute muri iyi minsi y’imperuka? (b) Ni iki gikenewe mu gice cyo ku isi cy’umuryango wa Yehova?
“UWOROHEJE azagwira avemo igihumbi, n’umuto ahinduke ishyanga rikomeye” (Yes 60:22). Ubwo buhanuzi busohora muri iyi minsi y’imperuka. Mu mwaka w’umurimo wa 2015, ku isi hose hari ababwiriza b’Ubwami 8.220.105. Igice cya nyuma cy’ubwo buhanuzi cyagombye gushishikaza buri Mukristo, kuko Data wo mu ijuru agira ati “jyewe Yehova nzabyihutisha mu gihe cyabyo.” Twibonera ukuntu umurimo wo guhindura abantu abigishwa ugenda ufata indi ntera. None se tubyitabira dute? Ese tugira ishyaka mu murimo wo kubwiriza iby’Ubwami? Hari abavandimwe na bashiki bacu benshi bakora umurimo w’ubupayiniya bw’ubufasha cyangwa ubw’igihe cyose. Nanone dushimishwa no kubona abantu benshi cyane bitangira kujya gukorera umurimo aho ababwiriza bakenewe kurushaho, cyangwa bakagira uruhare mu bindi bikorwa bya gitewokarasi.
2 Ariko nanone tubona ko hakenewe abakozi benshi. Buri mwaka hashingwa amatorero agera ku 2.000. Buri torero riramutse rihawe abasaza 5, buri mwaka haba hakenewe abakozi b’itorero 10.000 buzuza ibisabwa bakaba abasaza. Ni ukuvuga ko haba hakenewe abavandimwe babarirwa mu bihumbi buzuza ibisabwa kugira ngo babe abakozi b’itorero. Nanone kandi, baba abavandimwe cyangwa bashiki bacu, twese dufite “byinshi byo gukora mu murimo w’Umwami.”—1 Kor 15:58.
KUGIRA AMAJYAMBERE YO MU BURYO BW’UMWUKA BISOBANURA IKI?
3, 4. Kugira amajyambere yo mu buryo bw’umwuka bisobanura iki kuri wowe?
3 Soma muri 1 Timoteyo 3:1. Ijambo ry’ikigiriki ryahinduwemo “kwifuza” risobanura kurambura ukuboko kugira ngo ufate ikintu kiri kure yawe. Pawulo yarikoresheje ashaka kugaragaza ko kugira amajyambere bisaba gushyiraho imihati. Tuvuge ko umuvandimwe yifuza kuba umukozi w’itorero. Azi ko agomba kurushaho kugaragaza imico ya gikristo. Iyo amaze kuba umukozi w’itorero, akomeza gushyiraho umwete kugira ngo abe umusaza.
4 Abavandimwe na bashiki bacu bifuza kuba abapayiniya, abakozi ba Beteli cyangwa kwitangira kubaka Amazu y’Ubwami, na bo basabwa gushyiraho imihati kugira ngo bagere ku ntego zabo. Nimucyo dusuzume ukuntu Ijambo ry’Imana ridushishikariza twese gukomeza kugira amajyambere.
IHATIRE KURUSHAHO KUGIRA AMAJYAMBERE YO MU BURYO BW’UMWUKA
5. Abakiri bato bakoresha bate imbaraga zabo mu murimo w’Ubwami?
5 Abakiri bato baba bafite imbaraga zo gukora byinshi mu murimo wa Yehova. (Soma mu Migani 20:29.) Hari abavandimwe na bashiki bacu bakiri bato bakora kuri Beteli, bagakora mu macapiro ya Bibiliya n’ibitabo by’imfashanyigisho zayo. Hari n’abakora imirimo yo kubaka Amazu y’Ubwami no kuyitaho. Iyo habaye ibiza, Abahamya bakiri bato bakorana n’ab’inararibonye mu bikorwa by’ubutabazi. Nanone hari abapayiniya benshi bakiri bato babwiriza abasangwabutaka n’abavuga izindi ndimi.
6-8. (a) Umusore umwe yahinduye ate uko yabonaga umurimo w’Imana, kandi se byamugiriye akahe kamaro? (b) Ni mu buhe buryo ‘dusogongera tukibonera ukuntu Yehova ari mwiza’?
6 Nta gushidikanya ko uzi neza ko tugomba gukorera Imana n’umutima wacu wose. Ariko se wakora iki niba wumva umeze nk’uko umuvandimwe witwa Aaron yigeze kumva ameze? Nubwo yakuriye mu muryango w’Abakristo, yaravuze ati “amateraniro n’umurimo wo kubwiriza byanteraga ubute.” Yifuzaga gukorera Imana yishimye ariko akibaza impamvu atishimaga. Yakoze iki?
7 Aaron yishyiriyeho gahunda yari ikubiyemo gusoma Bibiliya, gutegura amateraniro no kuyifatanyamo. Ariko cyane cyane yatangiye gusenga buri gihe. Uko urukundo yakundaga Yehova rwagendaga rwiyongera, yatangiye kugira amajyambere yo mu buryo bw’umwuka. Ibyo byatumye agira ibyishimo, aza kuba umupayiniya w’igihe cyose, akorana n’abandi mu bikorwa by’ubutabazi, ajya no kubwiriza mu kindi gihugu. Ubu Aaron akora kuri Beteli kandi ni umusaza. Abona ate imihati yashyizeho? Agira ati “‘narasogongeye nibonera ukuntu Yehova ari mwiza.’ Imigisha yampaye ituma numva mufitiye umwenda, nkumva nifuza gukora byinshi mu murimo we, kandi ibyo bituma anyongerera imigisha.”
8 Umwanditsi wa zaburi yaranditse ati ‘abashaka Yehova nta kintu cyiza bazabura.’ (Soma muri Zaburi ya 34:8-10.) Yehova ntajya atenguha abamukorera babigiranye ishyaka. Iyo dukora ibyo dushoboye byose mu murimo wa Yehova, tuba ‘dusogongera tukibonera ukuntu ari mwiza.’ Nanone iyo tuyobotse Imana n’umutima wacu wose, tugira ibyishimo bitagereranywa.
NTUGACOGORE
9, 10. Kuki wagombye ‘gutegereza’?
9 Mu gihe uhatanira kugera ku ntego zawe, jya ‘utegereza’ (Mika 7:7). Buri gihe Yehova ashyigikira abagaragu be bizerwa, nubwo ashobora kubareka bakamara igihe runaka bategereje ko bahabwa inshingano cyangwa ko imimerere barimo ihinduka. Yasezeranyije Aburahamu ko azamuha umwana, ariko uwo mukurambere yagombaga kugira ukwizera no kwihangana (Heb 6:12-15). Nubwo Aburahamu yamaze imyaka myinshi ategereje ko Isaka avuka, ntiyigeze acika intege kandi na Yehova ntiyamutengushye.—Intang 15:3, 4; 21:5.
10 Gutegereza ntibyoroha (Imig 13:12). Turamutse dukomeje kubabazwa n’uko tutabonye ibyo twari twiteze, dushobora gucika intege cyane. Ahubwo byaba byiza muri icyo gihe turushijeho kwitoza kugaragaza imico izadufasha kugira amajyambere mu buryo bw’umwuka. Dore ibintu bitatu twakora.
11. Ni iyihe mico ishimisha Imana twagombye kwitoza, kandi kuki ari iby’ingenzi?
11 Itoze kugaragaza imico ishimisha Imana. Iyo dusomye Ijambo ry’Imana kandi tukaritekerezaho, twitoza kugira ubwenge, ubushishozi, gutekereza neza, ubumenyi, kwiyumvisha ibintu no gushyira mu gaciro. Iyo mico ni ingenzi ku bafite inshingano z’ubuyobozi mu itorero (Imig 1:1-4; Tito 1:7-9). Iyo dusoma ibitabo byacu by’imfashanyigisho za Bibiliya, bituma dushobora gutahura uko Imana ibona ibintu. Buri munsi duhura n’ibibazo bifitanye isano n’imyidagaduro, imyambarire no kwirimbisha, gucunga amafaranga no kubana neza n’abandi. Iyo dushyize mu bikorwa ibyo twiga muri Bibiliya, dushobora gufata imyanzuro ishimisha Yehova.
12. Abagize itorero bagaragaza bate ko biringirwa?
12 Jya uba umuntu wiringirwa. Waba uri umuvandimwe cyangwa mushiki wacu, ugomba gukora uko ushoboye kose kugira ngo usohoze inshingano za gitewokarasi uhawe. Igihe Nehemiya yari guverineri, yagombaga guha bamwe mu bagaragu b’Imana inshingano. Yazihaye ba nde? Yazihaye abantu batinyaga Imana, biringirwaga kandi b’inyangamugayo (Neh 7:2; 13:12, 13). No muri iki gihe, “ibisonga biba byitezweho ko biba indahemuka” (1 Kor 4:2). Iyo umuntu akora ibikorwa byiza, abandi barabibona.—Soma muri 1 Timoteyo 5:25.
13. Wakwigana ute urugero rwa Yozefu mu gihe abandi bakurenganyije?
13 Jya ureka Yehova agutunganye. Wakora iki mu gihe abandi bakurenganyije? Ushobora kubasanga mugakemura icyo kibazo. Ariko hari igihe kwisobanura bishobora gutuma ibintu birushaho kuba bibi. Abavandimwe ba Yozefu baramuhemukiye ariko ntiyigeze abarwara inzika. Nyuma yaho, Yozefu yarezwe ibinyoma afungwa azira amaherere. Nyamara yakomeje kureka Yehova aba ari we umuyobora muri izo ngorane zose. Byamugiriye akahe kamaro? Byatumye ‘Ijambo rya Yehova rimutunganya’ (Zab 105:19). Igihe ibyo bigeragezo byari birangiye, Yozefu yari yujuje ibisabwa kugira ngo asohoze inshingano yihariye (Intang 41:37-44; 45:4-8). Mu gihe uhanganye n’ibibazo bikaze, jya usenga usaba ubwenge, urangwe n’ineza mu byo ukora no mu byo uvuga kandi usabe Imana imbaraga. Yehova azagufasha.—Soma muri 1 Petero 5:10.
GIRA AMAJYAMBERE MU MURIMO WO KUBWIRIZA
14, 15. (a) Kuki twagombye ‘guhora twirinda’ ku birebana n’uburyo tubwiriza? (b) Ni mu buhe buryo wagira icyo uhindura bitewe n’imimerere? (Reba ifoto ibimburira iki gice n’agasanduku gafite umutwe uvuga ngo “ Ese witeguye kugerageza ubundi buryo?”)
14 Pawulo yateye Timoteyo inkunga ati “ukomeze kugira umwete wo gusomera mu ruhame no gutanga inama no kwigisha. Ujye uhora wirinda wowe ubwawe n’inyigisho wigisha” (1 Tim 4:13, 16). Timoteyo yari asanzwe ari umubwiriza w’Ubwami w’inararibonye. Icyakora yagombaga ‘guhora yirinda’ ku birebana n’inyigisho yigishaga, kugira ngo agire icyo ageraho muri uwo murimo. Ntiyagombaga kwibwira ati “abantu bamenyereye uburyo nsanzwe nkoresha.” Yagombaga kujya ahindura uburyo bwo kubwiriza ahuje n’ibyo abantu bakeneye, kugira ngo akomeze kubagera ku mutima. Natwe tugomba kubigenza dutyo.
15 Iyo tubwiriza ku nzu n’inzu, akenshi dusanga abantu batari mu ngo. Mu turere tumwe na tumwe, hari amazu n’imidugudu birinzwe ku buryo tudashobora kubyinjiramo. Niba ifasi yawe ari uko iteye se, kuki utashaka ubundi buryo wakoresha ubwiriza ubutumwa bwiza?
16. Ni mu buhe buryo umurimo wo kubwiriza mu ruhame ugera kuri byinshi?
16 Kubwiriza mu ruhame ni bumwe mu buryo bwiza cyane bwo gukwirakwiza ubutumwa bwiza. Hari Abahamya benshi bakoresha ubwo buryo, kandi bagera ku bintu bishimishije. Bagena igihe cyo kujya kubwiriza aho gari ya moshi na bisi bihagarara, ku masoko n’ahandi hantu hahurira abantu benshi. Umuhamya ashobora kuganira n’umuntu ahereye ku byavuzwe mu makuru, amushimira ko afite abana beza cyangwa akamubaza ikibazo cyerekeranye n’akazi ke. Uko bakomeza kuganira, uwo mubwiriza ashobora kumubaza icyo atekereza ku ngingo runaka yo muri Bibiliya. Incuro nyinshi ibyo uwo muntu ashubije bituma bakomeza kuganira kuri Bibiliya.
17, 18. (a) Wakora iki ngo urusheho kwigirira icyizere mu murimo wo kubwiriza mu ruhame? (b) Kuki ubona ko kubwiriza ufite intego nk’iya Dawidi yo gusingiza Yehova ari ingirakamaro?
17 Niba kubwiriza mu ruhame bikugora, ntucike intege. Umupayiniya wo mu mugi wa New York witwa Eddie yatinyaga kubwiriza mu ruhame. Icyakora nyuma y’igihe yaje kwigirira icyizere. Ni iki cyamufashije? Yaravuze ati “muri gahunda yacu y’iby’umwuka, jye n’umugore wanjye dukora ubushakashatsi, tukitoza uko twasubiza abantu. Nanone dusaba abandi Bahamya ibitekerezo.” Ubu Eddie ajya kubwiriza mu ruhame abishishikariye.
18 Uko uzagenda ugira ubuhanga mu murimo wo kubwiriza ubutumwa bwiza kandi ukigirira icyizere, amajyambere yawe azagaragarira bose. (Soma muri 1 Timoteyo 4:15.) Ikiruta byose, uzasingiza Data wo mu ijuru nk’uko Dawidi yabigenje agira ati “nzasingiza Yehova igihe cyose; akanwa kanjye kazahora kavuga ishimwe rye. Ubugingo bwanjye buzirata Yehova; abicisha bugufi bazumva maze bishime” (Zab 34:1, 2). Nanone umurimo ukora ushobora kuzatuma abicisha bugufi bifatanya nawe gusenga Yehova bishimye.
KOMEZA GUHESHA IMANA IKUZO UGIRA AMAJYAMBERE
19. Kuki umugaragu wa Yehova w’indahemuka yagombye kwishima nubwo yaba adashobora gukora byinshi?
19 Nanone Dawidi yaravuze ati “Yehova, ibyo waremye byose bizagusingiza. Indahemuka zawe na zo zizagusingiza. Bazavuga ikuzo ry’ubwami bwawe, bazavuga iby’ububasha bwawe, kugira ngo bamenyeshe abana b’abantu ibikorwa byawe bikomeye, n’ubwiza buhebuje bw’ubwami bwawe” (Zab 145:10-12). Nta gushidikanya ko ayo magambo agaragaza icyo Abahamya ba Yehova bose b’indahemuka batekereza. Ariko se byagenda bite niba udashobora gukora byinshi mu murimo bitewe n’uburwayi cyangwa iza bukuru? Buri gihe ujye wibuka ko iyo ugeza ubutumwa bwiza ku bakwitaho n’abandi, umurimo wawe wera uhesha ikuzo Imana yacu ihebuje. Niba ufunzwe uzira ukwizera kwawe, ushobora kuba ubwiriza igihe cyose uboneye uburyo, kandi ibyo bishimisha umutima wa Yehova (Imig 27:11). Ni na ko bimeze niba ubana n’abantu mudahuje ukwizera ariko ukaba ufite gahunda ihamye y’iby’umwuka (1 Pet 3:1-4). Niyo waba uri mu mimerere igoye cyane, ushobora gusingiza Yehova kandi ukagira amajyambere.
20, 21. Niba ufite inshingano nyinshi mu muryango wa Yehova, wakora iki ngo ubere abandi umugisha?
20 Nukomeza kugira amajyambere, Yehova azaguha imigisha. Birashoboka ko uramutse ugize icyo uhindura kuri gahunda yawe, warushaho gufasha abantu kumenya amasezerano ahebuje y’Imana. Byongeye kandi, amajyambere ugira no kuba wigomwa bishobora kugirira akamaro cyane bagenzi bawe muhuje ukwizera. Abandi bagaragu ba Yehova bazagukunda, bakwishimire kandi bagushyigikire bitewe n’ibyo ukora mu itorero ryawe wicishije bugufi.
21 Twaba tumaze imyaka myinshi cyangwa amezi make cyane mu murimo wa Yehova, twese dushobora kugira amajyambere. Ariko se Abakristo bakuze mu buryo bw’umwuka bafasha bate abashya kugira amajyambere? Ibyo tuzabisuzuma mu gice gikurikira.


text:
ISOMO RYA MBERE
Ibaruwa ya Mutagatifu Yakobo Intumwa (Yak 1, 1-11)
1Jyewe Yakobo, umugaragu w'Imana n'uwa Nyagasani Yezu Kristu, ku batoranyijwe n'Imana bo mu miryango curni n'ibiri batuye mu mahanga, ndabaramutsa. 2Bavandimwe, amagorwa y'amoko yose munyuramo mujye muyakirana ibyishimo byinshi, 3mumenye kandi ko ibigerageza ukwemera kwanyu bibyara ubwiyumanganye. 4Ariko rero ubwo bwiyumanganye bugomba kuba bugaragara, kugira ngo mube abantu bahamye kandi nyabo, mbese batagira amakemwa. 5Niba muri mwe hari ubuze ubuhanga, abusabe Imana izabumuha, Yo iha bose ku buntu kandi itagombye kugondozwa. 6Ariko rero ajye asabana ukwemera atabanje kujijinganya; kuko ujijinganya asa n'umuvumba mu nyanja ihungabanyijwe n'umuyaga. 7Bene uwo muntu ntakibwire ko hari icyo Nyagasani yakwihera8umuntu w' imberabyombi, uhindagurika mu nzira ze zose. 9Umuvandimwe w'umukene niyishimire ikuzwa rye, 10n'umukire yishimire ugucishwa bugufi kwe, kuko umukire azahita nk'ururabyo rw'icyatsi. 11Izuba ryararashe n'ubushyuhe bwaryo bwinshi ryumisha icyatsi, ururabyo rurahunguka maze ubwiza bwarwo burayoyoka. N'umukire rero azarabirana atyo mu byo akora byose.
ZABURIZab 119 (118),67-68, 71-72,75-76
Inyik/ Uhoraho, impuhwe zawe zincengere maze mbeho.
Mbere yo gucishwa bugufi narayobagurikaga,
naho ubu ngubu nkurikiza amasezerano yawe.
Uri umugwaneza n'umugiraneza,
unyigishe ugushaka kwawe.
Byanguye neza kuba naracishijwe bugufi,
kugira ngo nitoze ugushaka kwawe.
Amategeko y'umunwa wawe,
andutira ibihumbi by'amasikeli ya zahabu na feza.
Uhoraho, nzi ko amateka waciye atunganye,
kandi nta bwo wibeshye uncisha bugufi.
Urukundo rwawe ni rwo rwampoza,
nk'uko wabisezeranije umugaragu wawe.
IBANGONDIRIMBO RIBANZIRIZA IVANJILI (Yh 14,6.9)
Alleluya Alleluya.
Yezu, Mwana w'Imana, ni wowe Nzira, n'Ukuri n'Ubugingo.
Alleluya.
IVANJILI
+ Mariko (Mk 8, 11-13)
Muri icyo gihe, 11 Abafarizayi baraza maze batangira kumwiyenzaho, bamusaba ikimenyetso giturutse mu ijuru, byo kumwinja. 12Nuko asuhuza umutirna ati «Kuki abantu b'iki gihe bashaka ikimenyetso? Ndababwira ukuri, nta kimenyetso abantu b'ubu bateze kubona.» 13Nuko abasiga aho, arongera ajya mu bwato agana ku yindi nkombe y'inyanja.


text:
ISOMO RYA MBERE
Isomo ryo mu gitabo cya mbere cy’Abami (1 Bami 18, 20-39)
20Umwami Akabu atumiza Abayisraheli bose n’abahanuzi, abakoranyiriza ku musozi wa Karumeli. 21Eliya yegera rubanda rwose maze aravuga ati “Muzahereza he gucumbagirira ku maguru yombi ? Niba Uhoraho ari we Mana, nimumukurikire; niba kandi ari Behali, abe ari we mukurikira !” Ariko abantu ntibagira ijambo na rimwe bamusubiza. 22Eliya arongera abwira rubanda ati “Ni jyewe muhanuzi w’Uhoraho usigaye jyenyine, naho abahanuzi ba Behali ni magana ane na mirongo itanu. 23Nibaduhe ibimasa bibiri; bihitiremo icyabo bakibage maze bagishyire hejuru y’inkwi, ariko ntibacane umuriro. Nanjye ndabigenza ntyo ku kindi kimasa; ndakibaga ngishyire hejuru y’inkwi, ariko sincana umuriro. 24Hanyuma muze kwiyambaza izina ry’imana yanyu, nanjye ndiyambaza izina ry’Uhoraho. Imana iza gusubirisha umuriro, iraba ari yo Mana.” Abantu baramusubiza bati “Iryo jambo ni ryiza.”
25Eliya abwira abahanuzi ba Behali ati “Nimwihitiremo icyanyu kimasa, mube ari mwe mubanza kubaga kuko muri na benshi; hanyuma mwiyambaze izina ry’imana yanyu, ariko ntimucane umuriro.” 26Bafata ikimasa bahawe barakibaga, maze biyambaza izina rya Behali kuva mu gitondo kugeza ku manywa y’ihangu, bavuga bati “Behali, dusubize!” Ariko ntihagira ijwi ryumvikana cyangwa ubasubiza n’umwe. Nuko babyinira iruhande rw’urutambiro bari bubatse. 27Bagejeje ku manywa y’ihangu, Eliya abashinyagurira avuga ati “Nimuhamagare cyane kuko ari imana mubwira. Wenda ubu yaba yiherereye cyangwa se yaba idahari, cyangwa se ikaba hari aho yazindukiye; wenda yaba isinziriye ikaba ikwiye gukangurwa !” 28Barongera barangurura amajwi, maze ku buryo bw’imihango yabo bisharambuza n’amacumu, kugeza ubwo bivushije amaraso. 29Amanywa arangiye bakomeza guhanura, kugeza igihe cyo gutura igitambo cya nimunsi. Ariko ntihagira ijwi ryumvikana cyangwa ijambo, cyangwa se ikindi kimenyetso cy’uko bitaweho.
30Eliya abwira abantu bose ati “Nimunyegere !” Bose baramusanga. Asana urutambiro rw’Uhoraho rwari rwarasenyutse. 31Afata amabuye cumi n’abiri nk’uko imiryango ya bene Yakobo yanganaga, ari we Uhoraho yari yarabwiye ati “Uzitwa Israheli.” 32Ayo mabuye Eliya ayubakisha urutambiro rw’Uhoraho, maze iruhande rw’urwo rutambiro ahacukura umuferege uruzengurutse, ukaba wari ufite intambwe ebyiri z’intoke z’ubujyakuzimu. 33Eliya agereka inkwi ku rutambiro, hanyuma abaga ikimasa, inyama zacyo azirambika hejuru y’inkwi. 34Abwira rubanda ati “Nimwuzuze amazi mu bibindi bine, maze muyasuke hejuru y’igitambo no hejuru y’inkwi !” Babigenza batyo. Arababwira ati “Nimwongere !” Babikora incuro ya kabiri. Arakomeza arababwira ati “Nimwongere ubwa gatatu !” Babigira incuro ya gatatu. 35Amazi asendera urutambiro ndetse yuzura na wa muferege.
36Isaha yo gutura igitambo igeze, umuhanuzi Eliya yegera urutambiro, asenga agira ati “Uhoraho, Mana ya Abrahamu na Izaki na Israheli, erekana uyu munsi ko ari wowe Mana muri Israheli, naho jyewe nkaba umugaragu wawe, kandi ko ibyo byose nabikoze nkurikije ijambo ryawe. 37Ngaho nsubiza, Uhoraho, nsubiza kugira ngo iyi mbaga imenye ko wowe Uhoraho uri Imana, kandi ko ari wowe wigaruriye imitima yabo !” 38Ubwo umuriro w’Imana uramanuka utwika igitambo, inkwi, amabuye n’ukungugu kandi ukamya amazi yari mu muferege. 39Abantu bose babibonye bikubita hasi bubamye, baravuga bati “Uhoraho ni we Mana ! Uhoraho ni we Mana !”
ZABURI (Zab 16(15), 1-2, 3ac.4, 5.8.9a.11)
Inyik/ Mana yanjye, unyiragirire kuko ari wowe buhungiro bwanjye.
Mana yanjye, unyiragirire kuko ari wowe buhungiro bwanjye.
Uhoraho ndamubwiye nti “Ni wowe Mutegetsi wanjye,
nta mahirwe yandi nagira atari wowe ! ”
Ibigirwamana by’iy’isi,
birarushaho gutwara benshi umutima bakabyohokaho.
Ariko jyeweho sinzongera kubitura ibitambo biseswa,
nta n’ubwo nzongera kubivuga mu mazina bibaho !
Uhoraho, wowe munani wanjye n’umugabane wanjye,
uko nzamera ni wowe ukuzi.
Uhoraho mpora muzirikana ubudahwema,
ubwo andi iruhande sinteze guhungabana.
Ni cyo gituma umutima wanjye unezerewe.
Uzamenyesha inzira y’ubugingo ;
hafi yawe ni ho haba umunezero usendereye,
iburyo bwawe hakaba umudabagiro udashira.
IBANGONDIRIMBO RIBANZIRIZA IVANJILI (Zab 119 (118), 3
Alleluya Alleluya
Uhoraho, unyigishe inzira y’ugushaka kwawe,
kugira ngo njye nyikurikiza mbikuye ku mutima.
Alleluya
IVANJILI
+ Matayo (Mt 5, 17-19)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 17“Ntimukeke ko naje kuvanaho Amategeko cyangwa Abahanuzi; sinaje gukuraho, ahubwo naje kunonosora. 18Koko rero ndababwira ukuri: kugera igihe ijuru n’isi bizashirira, nta kanyuguti, nta n’akadomo kazava mu Mategeko ibyo byose bitarangiye. 19Nuko rero, uzarenga kuri rimwe muri ayo mategeko yoroheje, kandi akigisha n’abandi kugenza batyo, azitwa igiseswa mu Ngoma y’ijuru. Naho uzajya ayakurikiza akayatoza abandi, azitwa umuntu ukomeye mu Ngoma y’ijuru.”


text:
Urutoki rwitaweho neza rwongera iterambere ry’ umunyarwanda n’ igihugu muri rusange. Kugira ngo ubuhinzi bw’ urutoki burusheho kugira umusaruro ushimishije , abahinzi b’urutoki bakwiye kumenya gukorera urukoki neza. Kumenya uburyo bunoze bwo kwita ku rutoki, kumenya imbuto z’ indobanure, kumenya kuruvugurura, kumenya kurwicira, kurufumbira, kurusasira, kurwanya indwara, isuri n’ ibindi. Ibyo bikozwe neza nta cyatuma umuhinzi w’ urutoki atabona umusaruro uhagije
Uburyo bwo kubagara urutoki ibyatsi bibi byose bigomba kuva mu rutoki kuko bicuranwa ifumbire n’ insina imizi ntikure neza. Uretse n’ ibyo kandi ibyo byatsi bishobora kuba indiri y’ ibyonnyi. Ukihatira kurusasira kuko bigabanya ibyatsi bibi byangiza insina nk’ urwiri n’ ibindi. kumenya kwicira urutoki no kurufumbira kuko iyo imibyare ari myinshi iba igomba kugabanywa kugirango isigaye ikure neza.
Intera iri hagati y’ insina n’ indi : igomba kuba hagati y’ intabwe 3 kugera kuri 4. Buri nsina igomba kugira umwana umwe n’umwuzukuru umwe indi mibyare ukayivanaho. Iyo zidahagije wongeramo izindi.
Mu buryo bwo gufumbira naho ucukura agaferege gafite ishusho y’ ukwezi kareshya n’ intambwe y’ ikiganza mu bujyakuzimu, naho ku ntera n’ intambwe 3 z’ikiganza uturutse ku mubyare muto. Ushobora gukoresha ifumbire iboze neza waba udafite ihagije ugakoresha amakoma, imitumba n’ ibindi byatsi bibora ukongeramo agafumbire gake ufite.
Nyuma ukibuka ko gusasira nabyo ari ingenzi kuko birinda ubutaka kumagara , bikanarwanya isuri, bigafumbira kandi bikarinda mo n’ibyatsi byimezamo. Kugitoki kimaze kwana amabere yose y’ igitoki yamara gusohaka hanze ugakuraho umwanana. Iyo uwukuyeho uba ukumiriye indwara ya kirabiranya kandi n’amabere y’ igitoki aba manini bityo n’ igitoki kikaba kinini.
Abaturage bakwiye guhitamo ubuhinzi bwabafasha gutera imbere aho kuvanga imyaka myinshi kandi itabaha umusaruro, bashobora gukora ingendoshuri bajya basura bagenzi babo bagerageje guhinga neza kandi bagahinga kijyambere.Bagahinga bitaye kurengera ubuzima bwa muntu,amazi, ibidukikije, ubutaka ,urusobe rw’ ibinyabuziman’ ibindi.
imvaho nshya
Menya uburyo bwo kongera umusaruro w’urutoki
Shyiraho Igitekerezo!
Subscribe to: Post Comments (Atom)


text:
Ijuru abantu benshi bizera ko ari ahantu haba Imana kandi ko ari ho abakiranutsi bazaba ubwo bazaba bamaze kwimurwa muri iyi si, gusa biragoye gusobanura imiterere y’ijuru kuko n’abahanuzi b’Imana bagiye baryerekwa bagiye babonayo imiterere itandukanye.
Ijambo “ijuru” rikoreshwa mu buryo butandukanye muri Bibiliya, hari aho rikoreshwa risobanura ikirere; ahandi rigasobanurwa nk’aho ibiremwa by’umwuka biba nanone kandi rigasobanurwa nk’umwanya wo hejuru cyane.
Uko Bibiliya isobanura imiterere y’ijuru
Ikirere: Ijuru hari aho Bibiliya irigaragaza nk’ikirre cyangwa isanzure ritwikiriye isi, rihuhwamo umuyaga, aho inyoni zigurukira, aho ibicu bizana imvura n’urubura biba n’aho imirabyo irabiriza (Zaburi 78:26: “ihuhisha mu ijuru umuyaga uturutse iburasirazuba…”), Yesaya 55:10 “Nk’uko imvura na shelegi bimanuka bivuye mu ijuru ntibisubireyo….”); Luka 17:24: “Nkuko umurabyo urabiriza mu ruhande rumwe rw’ijuru ukarabagiranira mu rundi,…).
Nanone hari aho Bibiliya igaragaza ijuru nk’ahantu hejuru cyane aho “izuba n’ukwezi n’inyenyeri biba nkuko biboneka mu Gutegeka kwa Kabiri 4:19: “Kandi rinda umutima wawe kugirango nurarama ukareba izuba n’ukwezi n’inyenyeri, ibiri mu ijuru byinshi byose we kureshywa ngo wikubite imbere yabyo ubisenge kandi ari byo uwiteka Imana yawe yagabanyije amahanga yose yo munsi y’ijuru”
Ijuru hari aho Bibiliya igaragaza ko ari ahantu ibiremwa by’umwuka biba rikaba riri hejuru cyane y’ikirere tubonesha amaso, ndetse muri Yohana 6:38 yesu yavuze ko ari ho yavuye aje mu isi gukora ibyo uwamutumye ashaka.
Muri iryo juru ni ho Imana n’abamarayika yaremye baba (Matayo 24:36). Hari n’igihe ijuru rivugwa nk’aho ari umuntu, nko mu gihe riba rigereranya abamarayika b’indahemuka, ni ukuvuga “iteraniro ry’abera.”—Zaburi 89:6 “Uwiteka, Ijuru rizashima ibitangaza byawe, umurava wawe uzashimirwa mu iteraniro ry’abera.”
Rigereranya umwanya wo hejuru cyane. Hari igihe Ibyanditswe bikoresha ijambo “ijuru” bishaka kuvuga umwanya wo hejuru cyane, kandi akenshi riba ryerekeza ku butegetsi. Uwo mwanya wo hejuru ushobora kubamo: “Uwiteka Imana kuko ari we Mutegetsi w’ikirenga.”—2 Ngoma 32:20; Luka 15:21.
Ubwami bw’Imana kuko ari bwo butegetsi buzasimbura ubw’abantu. Bibiliya ivuga ko ubwo Bwami ari “ijuru rishya.”—Yesaya 65:17; 66:22; 2 Petero 3:13.
Aho ibiremwa by’umwuka biba hakorerwa ibintu byinshi. Ni ho haba ibiremwa by’umwuka bisohoza ijambo’ ry’Imana.—Zaburi 103:20, Daniyeli 7:10.
Bibiliya ivuga ko ijuru ari nk’umucyo urabagirana cyane ku buryo nta muntu wabasha kuhegera, aho ni ho hari Imana (1 Timoteyo 6:15, 16). Umuhanuzi Ezekiyeli yeretswe ijuru rimeze nk’ “umucyo,” mu gihe Daniyeli we yabonye rimeze nk’ “umugezi w’umuriro” (Ezekiyeli 1:26-28; Daniyeli 7:9, 10). Mu ijuru ni ahera kandi ni heza cyane.—Zaburi 96:6; Yesaya 63:15;
Mu ijuru kandi hari aho Bibiliya igaragza ko ku Ntebe y’ubwami y’Imana haturukayo imirabyo n’amajwi no guhinda kw’inkuba hakaba n’amatabaza arindwi ahora amurika imbere y’iyo ntebe, ariko ngo hari n’igisa n’inyanja y’ibirahuri. Ibyahishuwe 4:5-6.
Abapasitoro ku iki gihe se bo babona bate ijuru bahora bakumbuza abakirisito kuzabamo?
Gusa usanga bamwe mu bakozi b’Imana na bo babona ijuru nk’ahantu ndetse nk’ukuntu abakiranutsi bazabaho neza mu buzima bushya, bidatandukanye n’uko Bibiliya ibivuga.
Bishop Nzeyimana Innocent uhagarariye amadini n’amatorero mu karere ka Nyarugenge yatangarije Ibyishimo.com ko ijuru ritangira umuntu akira ku isi, nyuma yo kwihana no kwitunganya.
Bishop Nzeyimana yakomeje atubwira ko Bibiliya ivuga ijuru nk’aho Imana izajyana abantu bayo, ahantu hatazaba agahinda n’umubabaro, gupfusha no kurira.
Bishop Dr.MASENGO Fidele, umuyobozi wa Four Square Church na we asobanura ijuru avuga ko ijuru ari ukuntu abakiranutsi bazabaho mu buzima bushya butandukanye n’ubwo ku isi, ariko nanone akongeraho ko ijuru ari ahantu kuko Yesu ajya kuva mu isi yatanze isezerano avuga ko agiye gutegurira abantu aho bazaba.
“Ntimuhagarike imitima yanyu, mwizere Imana nanjye munyizere. Mu rugo rwa Data harimo amazu menshi, iyaba adahari mba mbabwiye kuko ngiye kubategurira ahanyu. Kandi ubwo ngiye kubategurira ahanyu nzagaruka mbajyane iwanjye, ngo aho ndi namwe muzabeyo.” Yohana 14: 1-3
Muri rusange, iyo Bibiliya isobanura ijuru twumva ari ibintu bitangaje (Ezekiyeli 43:2, 3). N’ubundi kandi, abantu ntibashobora gusobanukirwa ibirebana n’ijuru mu buryo bwuzuye, kuko birenze ubushobozi bwabo dore ko n’abahanuzi batandukanye bagiye baherekwa batabonye ibintu bimwe.


text:
Ni kenshi abatuye ku kirwa cya Nkombo bagaragaje ko babangamiwe no kubona inyubako za ‘Guest House’ zimaze imyaka 3 zuzuye ariko ntizikorerwemo kandi zaragenewe kubakura mu bwigunge.
Bayavuge Dancille yagize ati “ Iyi nzu ntacyo itumariye kuko ni ukuyireba, bayubatse tuziko izatugirira akamaro none twarayobewe. Hano njye nahahingaga ibishyimbo na soya, ni igihombo kinini twe twagize agahinda twashatse ikintu yubakiwe twarakibuze.”
Nyuma y’aho aya macumbi atashywe ku mugaragaro tariki ya 1 Ugushyingo 2016, bamwe mu baturage bishimira ko babonye aho bazajya bakirira abashyitsi na ba mukerarugendo baza kureba ibyiza bitatse iki kirwa.
Ushizimpumu Theogene ati “Urabona ko tuvuye mu bwigunge, kuba iyi Guest House yari imaze igihe ifunze kuri twe byari igihombo cyane.”
Raporo y’Umugenzuzi Mukuru w’Imari ya leta muri 2015 yagaragaje ko aya macumbi yatinze kuzura no gukorerwamo ndetse n’abadepite bagize komisiyo ishinzwe imikoresherezey’imari n’umutungo bya leta mu Nteko Ishinga Amategeko barayisuye muri Nyakanga 2016, bemeza ko hagaragayemo ibibazo.
Umunyamabanga Nshingwabikorwa w’akarere ka Rusizi, Mushimiyimana Euphrem yavuze ko idindira ry’aya macumbi ryatewe na ba barwiyemezamirimo bagiye bayubaka.
Aya macumbi yatwaye miliyoni 320 harimo ayaturutse mu ngengo y’imari y’akarere, ikaba yaratangiye kubakwa muri 2012 yuzura nyuma y’umwaka umwe ariko itinda gukorerwamo.
Munyaneza Silas, rwiyemezamirimo watsindiye isoko ryo gukoresha aya macumbi yijeje abatuye kuri iki kirwa kubafasha kubona isoko ry’umusaruro ukomoka ku buhinzi n’ubworozi.
Biteganyijwe ko azayikoreramo mu gihe cy’umwaka, ubuyobozi bw’akarere bukavuga ko buzakomeza amasezerano na we biturutse ku mikorere azaba yagaragaje.


text:
Rwanda | Ngororero: Abaturage b’Umurenge wa Kavumu bakubye 3 inkunga bari bariyemeje mu gushyigikira AgF
Mugihe igikorwa cyo kwihesha agaciro gikomeje mu Karere ka Ngororero, ku wa 18 Nzeri,2012, igikorwa cyo gutangiza ikigega agaciro Development Fund cyabereye mu Murenge wa Kavumu. Icyo gikorwa cyabanjirijwe n’ibiganiro binyuranye birimo icy’umutekano, icy’imitangire ya service nziza, ikijyanye n’imihigo y’umurenge ya 2012/2013 n’ikiganiro cyo kwihesha agaciro.
Mu kwihesha agaciro abaturage b’umurenge wa Kavumu ku ikubitiro bashyize mu kigega Agaciro Development Fund miliyoni cumi n’eshanu n’ibihumbi mirongo itatu na birindwi na mirongwitandatu n’atatu (15,037,063frw). Mugabo Gaspard ni umuhinzi, we yiyemeje gutanga ibiro 5 by’imyumbati bifite agaciro k’ibihumbi bibiri (2000F).
Naho Mukamusoni Daphrose ati nahawe inka muri gahunda ya girinka, kubera aho ngeze nivana mu bukene ntanze ibihumbi bitanu (5000frw). Igikorwa cyo kwihesha agaciro cyabaye no mu mirenge ya Sovu yakusanyije (22,588,000frw), Ngororero (30,386,414 frw); Muhororo (12,903,000frw) na Kabaya(45,000,000frw).
Ku bijyanye n’umutekano, umuyobozi w’ingabo yavuze ko umutekeno ari wose abaturage bakaba basabwa kurwana urugamba rwo guhashya ubukene bakiyubakira igihugu bihesha agaciro. Ku mitangire ya services nziza perezida w’inama njyanama y’umurenge wa Kavumu yasabye abayobozi kugira gahunda inoze igaragarira ababagana bose bikabarinda guta igihe. Abagana ubuyobozi nabo bagomba kugira gahunda bakirinda gusimbuka inzego igihe basaba services nabyo bituma bata igihe cyabo.
Musabyimana Samuel, umukozi ushinzwe ubuyobozi n’abakozi mu karere ka Ngororero, yasobanuye imvo n’imvano y’ikigega Agaciro Development Fund, yavuze ko ari uburyo abanyarwanda twabonye bwo kwihesha agaciro  mu kwiyubakira igihugu mu ruhando rw’amahanga. Yabibukije ko ak’imuhana kaza imvura ihise ndetse hakaba hari n’igihe yahita ntikaze.
Â


text:
14 NYAKANGA 2016
U BURUSIYA
Urukiko ruzumva ubujurire ku ifungwa ry’ibiro by’Abahamya mu Burusiya
Urukiko rw’Akarere rw’i Moscou rwemeye ubujurire bw’Abahamya ba Yehova, aho bajuriye basaba ko urwo rukiko rwatesha agaciro ibikubiye mu ibaruwa y’Umushinjacyaha Mukuru yavugaga ibyo gufunga ibiro by’Abahamya ku rwego rw’igihugu. Biteganyijwe ko ku itariki ya 18 Nyakanga urwo rukiko ruzumva ubwo bujurire, rukagaragaza niba ibikubiye muri iyo baruwa bihuje n’amategeko.
Ikindi gikorwa kibangamiye Abahamya ba Yehova bo mu Burusiya, ni uko abadepite bo mu Nteko Ishinga Amategeko mu ntara ya Arkhangelsk bagejeje ikirego kuri Minisitiri w’Ubutabera witwa Aleksandr Konovalov. Muri icyo kirego cyabo, basabye guverinoma gushyiraho itegeko ryo guhagarika ibikorwa by’Abahamya ba Yehova no gusesa imiryango yose ibahagarariye mu rwego rw’amategeko mu gihugu hose.


text:
Ibintu bibiri by’ingenzi ukwiriye kugereranya
ESE wumva uri Umukristo? Niba utekereza ko uri we, si wowe wenyine kuko hari abantu basaga miriyari ebyiri, ni ukuvuga umuntu umwe kuri batatu, bavuga ko ari abigishwa ba Kristo. Muri iki gihe, hari amadini abarirwa mu bihumbi avuga ko yemera Kristo, ariko akaba afite inyigisho n’imyizerere bivuguruzanya kandi ntabone ibintu kimwe. Birashoboka ko imyizerere yawe itandukanye n’iy’abandi bavuga ko ari Abakristo. Ese birakwiriye ko usuzuma imyizerere yawe? Ibyo birakwiriye kubera ko byagufasha gukurikiza ibyo Bibiliya isaba Abakristo.
Abigishwa ba Yesu Kristo bo mu kinyejana cya mbere bitwaga “Abakristo” (Ibyakozwe 11:26). Ntibyari ngombwa ko bahabwa andi mazina kubera ko icyo gihe hari idini rimwe rya gikristo. Abakristo bose hamwe bakurikizaga inyigisho n’amabwiriza byatanzwe na Yesu Kristo, kuko ari we watangije iryo dini rya gikristo. Ese no mu idini ryawe ni uko bimeze? Ese ubona ryigisha ibyo Kristo yigishije hamwe n’ibyo abigishwa bo mu kinyejana cya mbere bigishaga? Ni iki cyagufasha kubimenya? Nta kindi cyagufasha uretse gukoresha Bibiliya.
Tekereza kuri ibi: Yesu Kristo yubahaga Ibyanditswe akabona ko ari Ijambo ry’Imana. Ntiyashyigikiraga abantu bahigikaga inyigisho zo muri Bibiliya, bagamije gukomera ku migenzo y’abantu (Mariko 7:9-13). Ubwo rero twakwemeza ko abigishwa b’ukuri ba Yesu bakwiriye kugira imyizerere ishingiye kuri Bibiliya. Buri Mukristo akwiriye kwibaza ati “ese inyigisho zo mu idini ryanjye zihuje n’ibivugwa muri Bibiliya?” Kugira ngo ubone igisubizo cy’icyo kibazo, turagutera inkunga yo kugereranya inyigisho zo mu idini ryawe n’ibyo Bibiliya ivuga.
Yesu yavuze ko tugomba gusenga mu kuri, kandi uko kuri kuboneka muri Bibiliya (Yohana 4:24; 17:17). Intumwa Pawulo yavuze ko kugira ngo tuzabone agakiza tugomba kugira “ubumenyi nyakuri ku byerekeye ukuri” (1 Timoteyo 2:4). Ubwo rero imyizerere yacu yagombye kuba ishingiye ku kuri ko muri Bibiliya. Ibyo ni ngombwa kuko ari byo bizatuma turokoka.
UKO TWAGERERANYA IBYO TWIZERA N’IBYO BIBILIYA YIGISHA
Turagusaba gusoma ibibazo bitandatu bikurikira, n’ibisubizo Bibiliya itanga. Urebe imirongo yavuzwe, kandi utekereze ku bisubizo byatanzwe, hanyuma wibaze uti “ese ibyo idini ryacu ryigisha bihuje n’ibyo Bibiliya ivuga?”
Uribonera ko kugereranya ibyo bintu byombi bizakugirira akamaro cyane. Ese witeguye kugereranya n’ibindi idini ryawe ryigisha n’icyo Bibiliya ivuga? Abahamya ba Yehova bazagufasha kugenzura ukuri ko muri Bibiliya. Ushobora gusaba Umuhamya wa Yehova akakwigisha Bibiliya ku buntu, cyangwa ukajya ku rubuga rwacu rwa jw.org/rw.


text:
IGICE CYA 5
Imana igirana isezerano na Aburahamu
Abakomoka kuri Aburahamu bagize uburumbuke. Imana yarinze Yozefu muri Egiputa
YEHOVA yari azi ko Umwana we akunda cyane yagombaga kubabazwa kandi akicwa. Ubuhanuzi buri mu Ntangiriro 3:15 bwerekezaga kuri uko kuri. Ese Imana yashoboraga gufasha abantu kwiyumvisha ukuntu gutanga icyo gitambo byari kuyisaba kwigomwa? Bibiliya ibisobanura ikoresheje urugero rwumvikana neza. Imana yasabye Aburahamu gutamba umwana we yakundaga cyane, Isaka.
Aburahamu yari afite ukwizera gukomeye. Ibuka ko Imana yari yaramusezeranyije ko Umucunguzi cyangwa Urubyaro rwari rwarahanuwe, yari gukomoka kuri Isaka. Kubera ko Aburahamu yari yizeye ko iyo biba ngombwa Imana yari kuzura Isaka, yarumviye ajya gutamba umwana we. Ariko umumarayika woherejwe n’Imana yarahagobotse aramubuza. Imana yashimiye Aburahamu ko yari yiteguye gutanga ikintu cy’agaciro kuruta ibindi yari afite, maze imusubiriramo ibyo yari yaramusezeranyije.
Nyuma yaho, Isaka yabyaye abahungu babiri, Esawu na Yakobo. Yakobo yari atandukanye na Esawu, kuko we yahaga agaciro ibintu by’umwuka kandi yaje kugororerwa. Imana yahinduye izina rya Yakobo imwita Isirayeli, kandi abahungu be 12 ni bo babaye abatware b’imiryango ya Isirayeli. Ariko se uwo muryango wahindutse ute ishyanga rinini?
Byatangiye igihe abenshi muri abo bahungu bagiriraga ishyari murumuna wabo Yozefu. Baramugurishije ngo abe umucakara, ajyanwa muri Egiputa. Ariko Imana yahaye umugisha uwo musore w’intwari wari uwizerwa. Nubwo Yozefu yahuye n’ibibazo bitoroshye, amaherezo Farawo umutegetsi wa Egiputa yaramutoranyije, amugira umutegetsi ukomeye. Ibyo byabaye mu gihe gikwiriye, kuko inzara yateye igatuma Yakobo yohereza bamwe mu bahungu be muri Egiputa kugura ibyokurya, bigahurirana nuko icyo gihe Yozefu ari we wari ushinzwe ibiribwa byose. Yozefu amaze kongera kubonana n’abavandimwe be bari barihannye, bakabonana mu mimerere ishishikaje cyane, yarabababariye kandi ateganya ko umuryango wose wakwimukira muri Egiputa. Bahawe igihugu cyiza cyane, aho bari gukomeza kororoka no kugira uburumbuke. Yozefu yasobanukiwe ko Imana ari yo yari yaratumye bigenda bityo kugira ngo isohoze amasezerano yayo.
Yakobo wari ugeze mu za bukuru yakomeje kuba muri Egiputa kugeza igihe yapfiriye, akikijwe n’umuryango we wakomezaga kwiyongera. Agiye gupfa, yahanuye ko Urubyaro rwasezeranyijwe, cyangwa Umucunguzi, rwari kuzaba Umutegetsi ukomeye wari gukomoka mu muryango w’umuhungu we Yuda. Mbere y’uko Yozefu na we apfa, yahanuye ko umunsi umwe Imana yari kuvana umuryango wa Yakobo muri Egiputa.


text:
Dominic Nic na Patient Bizimana ni abahanzi , abaramyi bakomeye mu ndirimbo zihimbaza Imana mu Rwanda ndetse no muri Afrika yo munsi y’ubutayu bwa Sahara . Aba basore bombi bamenyaniye mu karere ka Rubavu ari naho bose bakuriye bakanahatangira umuziki bose bemeza ko rwari urugendo rutoroshye .
Patient Bizimana afite ibikombe bitandukanye bya Groove Awards bimugira umuhanzi ku giti cye w’umunyarwanda umaze kubaka amateka mu muziki w’indirimbo zihimbaza Imana abikesha ibikorwa bitandukanye akora agamije kwamamaza ubutumwa bwiza bwa Yesu Kristu binyuze mucyo yise ‘ Easter Celebration ‘ iba buri mwaka akaba aherutse no gutumira umuhanzi w’icyamamare muri Afrika Pastor Solly Mahlangu wamenyekanye mu ndirimbo ‘ Wahamba nathi ‘.
Dominic Nic nta bikombe byinshi afite ariko niwe mu Nyarwanda wenyine mu ndirimbo zihimbaza Imana wabashije guhabwa igihembo cya E M A agikuye mu gihugu cya Kenya .
Mu magambo uyu mugabo yatangaje abinyujije ku rubuga nkoranyambaga , yibanze ku buzima bwihariye yabanyemo na Patient Bizimana , amwibutsa uko bajyaga babaho bakiri abana bato .
Mu magambo ye yatumye benshi bagaragaza imbamutima zabo Dominic Nic yagize ati :” Cyane cyane mu bitaramo bye bwite kuko ariho agira umwanya uhagije, iyo mureba aririmba simbona ibyo abandi baba babona, niyo mpamvu nshobora kugaragara nk’uwiturije kuko hari ibindi mba nkurura mu mateka. Nibuka turi abana bato, twirirwa mu mihanda ya Congo twagiye gukora indirimbo; zimwe ntituzihabwe kubera kubura ayo tuzishyura, izindi tukazihabwa ari uko tubanje kwambukana akajerikani k’ikivuguto…! Uwaturebaga muri icyo gihe ntiyari kwiyumvisha ko Imana yari idufiteho umugambi mwiza wo kuzatugira abavuga ineza yayo ijojoba buri munsi ku buzima bw’abatuye uyu mubumbe kubw’ubuntu bwayo gusa. ”
Niki Dominic Nic yishimira magingo aya kuri Patient Bizimana ?
Hari benshi bacyekaga ko aba basore bombi bashobora kuba badacana uwaka , ariko ibyo Diminic yatangaje byatumye hari ababona ko ibyo bibwiraga bihabanye n’ukuri . Mu magambo ye ati :” Nta kinezeza nko kumubona ataraciwe intege n’izo ngorane z’urudaca zashoboraga gutuma tubivamo. Nta kinezeza nko kumubona atarabivanze ahubwo akomeje gutera intambwe, Imana imwagura umunsi ku wundi! Ibi byose iyo mbibona bituma nongera kubaha rya jambo Uwiteka yabwiye Yeremiya ngo ” Nakumenye ntarakurema mu nda ya mama wawe kandi nakwejeje utaravuka, ngushyiriraho kuba umuhanuzi uhanurira amahanga.”
Dominic Nic yasabye Patient Bizimana kutibwira ko inzira yarangiye bityo ko adakwiye kwiyumvisha ko yageze aho agomba kugarukira .
Ati :” Muvandimwe PatientBizimana. Ntuzigere wibwira ko ari aha gusa ugomba kugarukira Oya! Hari imitima iguye umwuma muri Amerika ikeneye kukumva igashira intimba. Hari abaruhijwe n’ibyaha muri Asie, Europe na Oceanie bakigutegerejeho inkuru nziza ya Kristo, bashaka kukumva ubabwira ko “isi ntacyo itanga kirengeje Ubuntu n’imbabazi Umwami wacu atanga atarobanuye.” Ijwi ryawe rikenewe kumvikana mu gitaramo cy’abaramyi hanze ya Africa! Nkwifurije kuzasingira amakamba meza atangirika y’umurimo mwiza ukora. Amen!”
Nyuma yuko atangaje amagambo nkaya , Patient Bizimana nawe ntiyariye iminwa kuko yahise asubiza mu magambo macye ati :” Dominic Nic udatuma ngira emotion ( imbamutima ) nkarira kuko unyibukije byinshi cyaneeee, ibya College Inyemeramihigo , ibyo kwambuka imipaka…ni byinshi tuziranyeho njye nawe . Gusa Imana iguhe Umugisha Udasanzwe my brother ( Muvandimwe ) kandi ikwagure bikomeye .”
Aya magambo Dominic Nic ayatangaje mu gihe ari kwitegura gukora igitaramo cyo kuramya no guhimbaza Imana yise ‘ The Victory Worship ‘ kizabera kuri New Bible Church ku tariki ya 11 Ukuboza 2016 aho kwinjira ari ubuntu .
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable


text:
my special dreams
episode ya 4
.
Duherukana papa atangiye kutubwira amateka ye muti rero byagenze bite?
.
Papa yaratwicaje atangira kutubwira;
Papa: bana bange rero murabona ko mama wanyu amaze gupfa kandi nange kubera akazi kenshi kubitaho byananiye none rero ndagira ngo mwicare tuganire
Twese:tuguteze amatwi papa
Papa: ntakibazo rero ndagira ngo mbanyuriremo amateka yange kugira ngo mumenye uko nabayeho munamenye nimiryango yanyu kuko aha muri namwe murabona ko ntamuntu wo mumuryango mubona
Twese: ahubwo twashakaga kubikubaza tukabura aho tubihera
.
.
Papa: bana bange rero navukiye mucyaro iyo bitaga nyabihu mvuka ndi umwana umwe nkimara kugira imyaka 7 nibwo mama yapfuye ,ngize imyaka 9 papa nawe arapfa ,ubwo nahise njya kuba kwa data wacu aho natangiye kubaho mubuzima bubi cyane ,ndabyibuka ubwo banyohereje kuvoma bakampereza ijerekani nazanamo igice bakankubita ngo uru rwana rwarerewe he ruzana utuzi duke gutya ,ubwo naricaye ndarira cyane ariko mbura icyo ndenzaho
Twese: ubwose uwo muntu yaguhoraga iki?
.
Papa : reka ndacyababwira ntibyatinze aho twagiye kumeza ndabyibuka yari afite umwana w’imyaka 8 arangije arambwira ngo nge ndakuze anjyana kurya ukwange ,abandi bariye inyama nge banzanira ibishyimbo n’ibijumba ngo inyama zirya abakuru nabana
Twese: ubwose warabiriye?
Papa mwahora niki bana ba ko inzara irisha uburozi narabiriye rwose,ntibyarangiriye aho akazi kose ko murugo ninjye wagakoraga ,gukura byo ntibyari bikirimo kubera akazi kenshi nakoraga
Twese: ko twumva wari wararenganye papa
.
Papa mwahora niki bana ba ! ndacyakomeza,ubwo amashuri yaratangiye nigaga muwa 5 primary mba mbajije mukadata wacu nti ese ko mutangurira ibikoresho ngo njye kwiga? icyo gihe nari umuhanga mu ishuri ninjye wabaga uwambere igihe cyose.ubwo yahise arakara cyane mubaza icyimurakaje ansubiza ko mutonetse ati” ubwo watangiye gukura no kwiyumva cyane utangiye kwipangira ibyo ukora”.
Yaramfashe numujinya mwinshi aranjyana tugera aho bahambye papa na mama arangije arambwira ata ngaho babwire bakugurire ibikoresho by’ishuri .Ntababeshye amarira yaratembye kwihangana birananira,atangira kuntuka ngo cyiri kwirizariza mubiki ,turangije turataha aho niho natangiriye ubuzima kugeza nubu
Yageze aho twese twarize cyane ,papa atangira kuduhoza ati bana bange mwihangane sinshaka kubariza ahubwo ndashaka kubigisha ubuzima kuko ubuzima ni gatebe gatoki
.
Twarahoze maze papa arakomeza; guhera ubwo abandi bana bagiye ku ishuri nge nsigara murugo nkora akazi ko murugo kuburyo nashatse kwiyahura nkasanga nanone bwaba ari ubugwari ntakoze neza ngo nzagere kubutunzi ahubwo babandi bangiriye nabi mbabere icyitegererezo
Twese :watekereje neza papa
.
Papa : ubwo rero ntibyatinze naje kujya kuvoma ntoragura amafaranga 1000 nibwo nahise mva aho kwa data wacu ngenda ntazi iyo nerekeza ,nageze ahantu hari isoko ndangura ubunyebwa ,biswi n’utubombo ubwo ntangira gucuruza iyo bwiraga najyaga kurara munsi yigiti byacya mugitondo nkasubira mukazi .ntibyatinze umunsi umwe nje kuryama nsanga hahantu bahahinze nigiti bagitemye .ubwo nabuze aho njya nigira inama yo kujya kurara ku ibaraza ry’umuntu ,nahengereye bose bamaze kuryama mba ngiyeyo nirambika aho
Twese : papa ko twumva byari bikomeye waje kugera aha ute?
Papa ndacyakomeza bana ba turaza kubigeraho burya ibyago bihira abagabo narasinziriye bigeze mugitondo umumama waho aba arasohotse ambonye arikanga ahita ahamagara umugabo we ati hano mpabonye umusazi baraje baranyirukana arinako bankubita burya rero mubyago niho umuntu abonera ibisubizo
Twese amarira yari yaturenze ariko papa akanyuzamo akaduhoza
.
Papa ako kanya hari umugabo w’umukire wansanze aho arangije aramfata anjyana kuruhande arambaza namubwiye byose ntacyo nsigaje arangije anyemere kumfasha ariko ambwirako afite umugore ugoranye atazi niba yanyemera yaranjyanye mugacentre kaho mucyaro ahita ankodeshereza inzu y’icyumba kimwe , ubundi andangurira ubuconco buciriritse arangije arambwira ati mwana muto amahirwe masa kandi uzamenye ubwenge ntukibagirwe aho wavuye n’amateka wanyuzemo
.
Numvise meze nkuri kurota ariko nareba neza ngasanga ndi maso.naramushimiye nti gose murabantu beza gusa sinarinzi ko abeza bakibaho none ndababonye ,narakomeje nti iyo neza ungiriye Imana izayikwiture kdi aya mahirwe ngize niyo nange ngiye gukoresha neza mugihe kitarambiranye uzabona ko uwo wafashije yabaye umugabo. ubwo naringize imyaka 12 nibwo natangiye akazi ko gucuruza aho kuga centre.ibintu byagendaga neza nkacuruza nkunguka cyane kuburyo abantu bose batangiye kwibaza uko nkora bikabayobera.
.
Twese papa ko twumva ubwo buzima bwari bugoye ubwo wabonanye na mama wawe gute?
papa: bana bange se mwahora niki ! ariko niyemeje kubabwira byose kugira ngo namwe nimuzahura nubuzima nkubwo muzabashe kumenya uko mubyitwaramo .nakomeje gucururiza aho ngeze mukigero cy’imyaka 18 nibwo nakundanye numwana w’umusirikare batangira kunyanga cyane noneho ngize ibyago mba muteye inda .banyirutseho bashaka kunyicisha ,umwe mubo bari bahaye amafaranga ngo anyicishe niwe wantorokesheje anjyana mubugande ngezeyo ubuzima bwarankomereye bitavugwa ntangira kujya nikorerera aba boss imizigo, kurya naryaga aruko nabonye ikiraka ,mbese nari mbayeho uko umwanzi ashaka.
.
Njye: papa nawe ndumva warumugome ugafata inda ukayimutera koko ubwose wowe wasigaranye iki?
Bose nubwo bari bababaye barasetse
Papa:wasetsa nuvuye guhamba nyina ariko niko ungana.
Abandi : papa rata twibwirire ureke ibya kenny by’abana
Papa: ubwo umunsi umwe ndi aho mubugande nikoreye imitwaro yumukire abonye ukuntu nakoranye courage nyinshi ahita ambwira; wowe ndabona ukorana courage nyinshi cyane ubanza uwagushyira mubye wamwungura.
Nahise musubiza vubavuba nti rwose nakora ntikoresheje kandi mwabona umusaruro bidatinze
We : ese ubundi warize?
Nge nagarukiye muwa 5 primaire ariko nzi gusoma no kwandika
We: guhera ubu ugiye kujya uncururiza ariko nuramuka uhombye nzakwica umenye ko ino atari murwanda.
Njye: sinahomba boss ,gose nzakoresha uko nshoboye sinahomba
We : ngaho akira izi mfunguzo ubundi utangire akazi nzajya nguhemba ibihumbi 200000 yamagande .natangiye akazi nkakora uko nshoboye ngo boss yunguke abakiriya bambanye benshi kubera customer care nyinshi mbese ibintu byari ruzungu.
Ntibyatinze boss yaranyishimiye cyane umunsi umwe yanjyanye muri motel ati mwana wanjye warankoreye kuburyo ntawundi mukozi ndabona nkawe .kuva ubu nagufungurije iduka ryawe guhera ubu ugiye kwikorera nawe urebe uko wakwiteza imbere. amarira yatembye kumaso mbura icyo mvuga hashize nkiminota 3 ndamubwira nti urakoze cyane sinabona icyo nkwitura gusa Imana izakunyishyurire.
Ubwo twahise duhaguruka aho tujya kureba rya duka arangije ampereza imfunguzo anyereka buri kimwe cyose cyari aho arangije arambwira ati courage mwana wa ikibazo cyose wagira uzambwira.
.
Ubwo natangiye gucuruza ari nako nunguka cyane ubucuruzi ntangira kubwagura kuburyo byageze aho nkagera kurwego rw’abakire bambere muri uganda.
Twese:papa wavuye kure kabisa
.
Papa erega ndacyakomeza ubwo namaze kugira icyo gitekerezo cyo kuza gukorera murwanda natekereza ubuzima nagiriye murwanda natekereza uko nahavuye nkumva umusatsi umvuyeho.ntibyatinze nageze aho mfunga imyuka niyemeza kuza gukorera murwanda.ubwo rero naraje ntangirira ubucuruzi bwange ikigali nkora nkibisanzwe ibintu byaragendaga nkomeza kuba umukire ariko nkiri umusore.
Twese: byaje kugenda gute kugirango uhure na mama?
.
Papa nubuhamya burebure bana ba arinabyo ngiye kubabwira.ubwo papa yatangiye kurira arinako nge nari numiwe kubona umugabo arira kandi narinzi ko harira abana,ikindi kandi nukubona papa arira kandi naramufataga nkumuntu ukomeye kuri njye kuburyo iyo nabaga ndi kumwe nawe ntacyoraho.twatangiye kumuhoza hashize nkiminota 5 nibwo yacirurutse atangira kutubwira ;
Papa: rero bana banjye ,tukiri muribyo sinzi uwakomanze twihutira gukingura,tukimukubita amaso yebababaweeeee!!!!
Ese muracyeka uwarukomanze arinde?
ese muracyeka aricyi cyarijije papa?
ntugacikwe na episode ya 5


text:
INKURU YA 14
Imana igerageza ukwizera kwa Aburahamu
URABONA icyo Aburahamu arimo akora? Afite icyuma mu ntoki, kandi arasa n’aho agiye kwica umuhungu we. Ariko se, kuki yamwica? Mbere na mbere, reka turebe uko Aburahamu na Sara babonye uwo muhungu wabo.
Uribuka ko Imana yari yarabasezeranyije umwana w’umuhungu. Ariko ibyo byasaga n’ibidashoboka, kubera ko Aburahamu na Sara bari bageze mu za bukuru. Icyakora, Aburahamu yizeraga ko Imana ishobora gukora ibisa n’aho bidashoboka. Hanyuma se, byaje kugenda bite?
Nyuma y’aho Imana itangiye iryo sezerano, hashize umwaka wose. Hanyuma, igihe Aburahamu yari agejeje ku myaka 100, naho Sara afite 90, babyaye umwana w’umuhungu witwaga Isaka. Imana yashohoje isezerano ryayo!
Ariko Isaka amaze kuba mukuru, Yehova yagerageje ukwizera kwa Aburahamu. Yaramuhamagaye ati ‘Aburahamu!’ Aburahamu aritaba ati ‘karame!’ Imana ni ko kumubwira iti ‘jyana n’umuhungu wawe, umwana wawe w’ikinege Isaka, mujye ku musozi nza kukwereka. Nuhagera, wice umuhungu wawe, maze umutambeho igitambo.’
Ayo magambo yatumye Aburahamu agira agahinda kenshi, kuko yakundaga umuhungu we cyane. Kandi wibuke ko Imana yari yarasezeranyije Aburahamu ko abari kuzamukomokaho bari kuzatura mu gihugu cya Kanaani. None se ibyo byari gusohora bite iyo Isaka aza gupfa? Ibyo Aburahamu ntiyari abisobanukiwe, ariko yumviye Imana.
Igihe Aburahamu yari ageze ku musozi, yaboshye Isaka maze amurambika ku gicaniro yari yubatse. Nuko afata icyuma ngo yice umuhungu we. Ariko muri ako kanya, marayika w’Imana aramuhamagara ati ‘Aburahamu! Aburahamu!’ Arasubiza ati ‘karame!’
Imana iramubwira iti ‘nturamburire ukuboko kwawe ku mwana, cyangwa ngo ugire icyo umutwara! Ubu menye neza ko unyizera, kuko utanyimye umuhungu wawe, umwana wawe w’ikinege.’
Mbega ukuntu ukwizera kwa Aburahamu kwari gukomeye! Yizeraga ko nta cyari kunanira Yehova, ko rero yashoboraga no kuzura Isaka. Ariko mu by’ukuri Imana ntiyashakaga ko Aburahamu yica Isaka. Ni cyo cyatumye Imana itera isekurume y’intama gufatirwa mu gihuru cyari hafi aho, maze itegeka Aburahamu gutamba iyo ntama mu mwanya w’umuhungu we.
Itangiriro 21:1-7; 22:1-18.


text:
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 1, 26-31)
26Bavandimwe rero, mwebwe abatowe n’Imana, nimurebe uko muteye : murasanga ku bw’abantu nta bahanga benshi babarimo, nta n’ibihangange byinshi bibarimo, ndetse nta na benshi bafite amavuko y’ikirenga. 27Ahubwo rero ibyo abantu bita ibisazi, ni byo Imana yihitiyemo ngo irindagize abiyita abahanga ; kandi ibinyantege nke ku bantu, ni byo Imana yitoreye ngo isuzuguze abanyamaboko ; 28byongeye, abatagira amavuko, b’insuzugurwa, ni bo Imana yihitiyemo ngo ihindure ubusa abiyita imbonera ; 29kugira ngo hatagira umuntu n’umwe wikuza imbere y’Imana. 30Ni yo mukesha kuba muri Kristu Yezu, we watubereye ku bw’Imana ubuhanga n’ubutungane, akaba ari we kandi udutagatifuza akanaturokora. 31Mbese nk’uko byanditswe ngo « Ushaka kwirata wese, niyiratire muri Nyagasani. »
ZABURI (Zab 33 (32), 12-13, 18-19, 20-21)
Inyik/ Hahirwa ihanga Uhoraho abereye Imana.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye !
Uhoraho arebera mu bushorishori bw’ijuru,
akabona bene muntu bose.
Uhoraho ni we uragira abamwubaha,
akita ku biringira impuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho;
ni we buvunyi bwacu n’ingabo idukingira.
Ibyishimo biri mu mutima wacu ni we bikomokaho,
amizero yacu akaba mu izina rye ritagatifu.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho :
yera imbuto uko igihe kigeze.
Alleluya.
IVANJILI
+ Matayo (Mt 25, 14-30)
Muri icyo gihe, Yezu yabwiraga abigishwa be iby’ihindukira rye, maze abacira uyu mugani ati 14“Bizamera nk’umuntu wari ugiye kujya mu rugendo, agahamagara abagaragu be, akababitsa ibintu bye. 15Umwe amuha amatalenta atanu, undi abiri, undi imwe, umuntu wese ku rugero rw’icyo ashoboye, hanyuma aragenda. 16Ako kanya uwari wahawe amatalenta atanu ajya kuyakoresha, maze yunguka andi atanu. 17Uwari wahawe abiri na we yunguka andi abiri. 18Naho uwari wahawe imwe, aragenda acukura umwobo mu gitaka maze ahishamo imari ya shebuja.
19Hashize igihe kirekire shebuja wa ba bagaragu araza, maze abamurikisha ibintu bye. 20Uwahawe amatalenta atanu aregera, maze amuhereza amatalenta atanu yandi agira ati ‘Shobuja, wari wampaye amatalenta atanu, dore andi atanu nungutse.’ 21Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja !’ 22Uwahawe amatalenta abiri na we araza agira ati ‘Shobuja, wari wampaye amatalenta abiri, dore andi abiri nungutse.’ 23Shebuja aramubwira ati ‘Ni uko mugaragu mwiza kandi udahemuka, wabaye inyangamugayo mu bintu bike, nzagushinga ibisumbyeho; ngwino wishimane na shobuja !’ 24Haza uwahawe talenta imwe aravuga ati ‘Shobuja, nari nzi ko uri umuntu w’umunyabugugu, usarura aho utabibye, ukanura aho utanitse. 25Naratinye ndagenda mpisha italenta yawe mu gitaka : dore ibiri ibyawe.’ 26Naho shebuja aramusubiza ati ‘Mugaragu mubi kandi w’umunebwe, wari uzi ko nsarura aho ntabibye, nkanura aho ntanitse; 27uba rero warabikije imari yanjye abari kunyungukira, nagaruka nkabona ibyanjye n’inyungu. 28Nimumwambure talenta ye maze muyihe ufite amatalenta cumi; 29kuko utunze bazamuha agakungahara; naho udafite na mba bazamwaka n’utwo yaganyiragaho. 30Naho uwo mugaragu w’imburamumaro nimumujugunye hanze, aho azaririra kandi agahekenya amenyo.’”


text:
ISOMO RYA MBERE
Isomo ryo mu gitabo cy’Ibyakozwe n’Intumwa (Intu 22, 3-16)
Muri iyo minsi, Abayahudi b’i Yeruzalemu bashakaga kwica Pawulo, maze yiregura avuga ati 3«Ndi Umuyahudi, navukiye i Tarisi ho muri Silisiya, ariko narerewe muri uyu mugi; nigishwa na Gamaliyeli, antoza kwita byuzuye ku Mategeko y’abasekuruza. Imana nyirwanira ishyaka nk’uko namwe murirwana uyu munsi. 4Natoteje abantu bakurikiraga iyi Nzira kugeza ubwo mbica, mboha abagabo n’abagore mbashyira mu buroko. 5Umuherezabitambo mukuru hamwe n’abakuru b’umuryango ni bo ntanzeho abagabo, bo bampaye inzandiko nshyikiriza abavandimwe bacu b’i Damasi, ubwo najyagayo ntumwe kuboha abariyo no kubazana i Yeruzalemu kugira ngo bahanwe.
6«Nuko igihe nkiri mu nzira negereje kugera i Damasi, ako kanya amanywa ava, urumuri ruturutse mu ijuru rurangota. 7Nikubita hasi maze numva ijwi rimbwira riti ‘Sawuli, Sawuli! Urantotereza iki?’ 8Ndasubiza nti ‘Uri nde, Nyagasani?’ Iryo jwi rirongera riti ‘Ndi Yezu w’i Nazareti, uwo uriho utoteza.’ 9Bagenzi banjye twari kumwe babonye urumuri, ariko ntibumve ijwi ry’uwo tuvugana. 10Ni ko kubaza nti ‘Nkore iki se Nyagasani?’ Nyagasani aransubiza ati ‘Haguruka ujye i Damasi, ni ho bazakubwira ibyo wagenewe gukora byose.’ 11Ariko kubera ko icyezezi cy’urwo rumuri cyari cyampumye amaso, abo twari kumwe bagombye kundandata ngera i Damasi.
12«Aho i Damasi hakaba umuntu witwa Ananiya, yari Umuntu wubaha Imana, agakurikiza Amategeko kandi agashimwa n’ Abayahudi bose bari bahatuye. 13Aza kundeba maze arambwira ati ‘Sawuli, muvandimwe, humuka.’ Ako kanya ndahumuka maze ndamureba. 14Nuko arambwira ati ‘Imana y’abasekuruza bacu yakugeneye kumenya icyo ishaka, kubona Intungane no kumva ijwi ryayo bwite. 15Ugomba rero kuyibera umugabo mu bantu bose, ubamenyesha ibyo wabonye n’ibyo wumvise. 16None se kandi utegereje iki? Haguruka wambaze Nyagasani, ubatizwe kandi uhanagurweho ibyaha byawe.’»
ZABURI (Zab 117 (116), 1, 2)
Inyik/Nimujye mu isi hose, mwamamaze Inkuru Nziza!
Mahanga mwese, nimusingize Uhoraho,
miryango mwese, mumwamamaze.
Kuko urukundo adukunda rutagira urugero,
N’ubudahemuka bwe bugahoraho iteka!
IBANGONDIRIMBO RIBANZIRIZA IVANJILI (Rom 9, 5)
Alleluya Alleluya.
Kristu usumba byose nakuzwe; Imana nisingizwe iteka ryose.
AlIeluya.
IVANJILI
+ Amagambo yo mu lvanjili ntagatifu uko yanditswe na Mariko (Mk 16, 15-18)
Muri icyo gihe, Yezu amaze kuzuka yabwiye ba Cumi n’umwe ati 15«Nimujye mu isi hose, mwamamaze lnkuru Nziza mu biremwa byose. 16Uzemera akabatizwa azakira; utazemera azacibwa. 17Dore kandi n’ibimenyetso bizaranga abazaba bemeye: mu izina ryanjye bazirukana roho mbi, bazavuga indimi nshya,18bazafata inzoka; nibagira kandi icyo banywa cyica nta cyo kizabatwara; bazaramburira ibiganza ku barwayi bakire.»


text:
Mu bibazo bikomeye u Rwanda ruhanganye nabyo harimo gushyira imbaraga mu kubaka uburezi kandi bufite ireme kuko ari kimwe mu nkingi zishingirwaho kugirago igihugu gitera i mbere kandi biragaragara ko har’ umusaruro birimo gutanga.
Sano Alyn ari kumwe na nyina
Mu myaka yashize rero wasangaga abenshi mu byamamare muri muzika batarize cyangwa bararangije amashuli yisumbuye gus’ ariko ntibabashe gukomeza ngo bagere muri kaminuza cyangwa ngo bakorere n’ izindi mpamyabumenyi z’ikirenga, ariko ubu byarahindutse kuko ubu ku isi usigaye usanga abaririmbyi barahagukurikiye kwiga ndetse bakanabona n’ impamyabumenyi z’ ikirenga. Kuko n’ubwo baba babeshejweho n’ umwuga wo kuririmba, ariko impamyabumenyi iza yonger’ agaciro ku mwuga bakora kandi ikanabaha amahirwe yo kuba banahabwa n’ izindi nshingano zikomeye zisaba ubumenyi bwisumbuye.
Sano Alyn ari kumwe na mukuru we
Nyuma ya Knowless, Queen Cha undi muhanzikazi Alyne Sano w’ imyaka 22 y’amavuko nawe yabashije kwesa umuhigo, ubu nawe afite impamyabumenyi ye ya Kaminuza mu ishami rya Hospitality Management. Uyu muririmbyi azwiho ubuhanga bwinshi mu kumenya kuririmba amoko menshi y’ injyana zitandukanye nka Jazz, Blues, Soul, R&B, Afro-Beat n’izindi nyinshi.
Bimwe bikunze kugora abahanzi benshi bita live music we yarabirenze koko ashoora kuririmba indirimbo 30 akoresheje umuhogo we umwirerebera n’ amaso kandi akabikora kinyamwuga.
Kanda hasi gato ubashe kumva indirimbo ya “Alyn Sano”, yise : “Witinda”
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
Alyn n’ umuhanga cyane na ba The Ben ntawe umurusha bagiye kuri stage bagakora live yabasebya. gusa azagafata kuko impano ntiyihishira
Ma cherie ndagukunda cyane. Imana izaguhe umugisha kandi watangiye no kubibona ko umugisha urimo kuza aho uri
kanda kur’ izo link wirebere live concert yakoze, nibwo ubona ubuhanga bwe. Uyu mukobwa wabonye ahantu aririmbira, ntiyakongera kukuva mu bitekerezo
kanda kur’ izo link wirebere live concert yakoze, nibwo ubona ubuhanga bwe. Uyu mukobwa wabonye ahantu aririmbira, ntiyakongera kukuva mu bitekerezo
kanda kur’ izo link wirebere live concert yakoze, nibwo ubona ubuhanga bwe. Uyu mukobwa wabonye ahantu aririmbira, ntiyakongera kukuva mu bitekerezo
Kubera iki se atamenyekana niba azi kuririmba kurusha ba The Ben ? Ahubwo naze ajye mu kibuga akine natsinda turamwemera natsindwa tumukwene
JMV nne c utekereza ko yagiye kujya mu bitangazamakuru babuze uwo bakoraho inkuru ? Ni uko nyine abashije. Niyo mpamvu handitse Sano hatanditseho Jean Marie Vianey. Ikindi Wabyemera utabyemera Sano akora akazi ke neza azi kuririmba kandii nabyo biramuzi ahubwo. Rekera gupinga umukobwa wasizwe amavuta n’Uwiteka.
Tera Imbere rata Sano . Abawe tukuri inyuma uzige unaminuze Imana iragukunda Mukobwa mwiza.
Izindi nkuru wasoma
- Umupolisi yishe umuntu amuziza indaya yo mu kabari
- RDC : Basabwe kujya kwigaragambya bitwaje bibiliya, imisaraba n’amashapure
- Abapolisi bakora akazi k’ubuganga basabwe kwita ku mikorere ya Isange
- Inama y’Abaminisitiri idasanzwe yayobowe na Perezida Paul KAGAME
- U Rwanda ruzahagararirwa n’amakipe 3 mu marushanwa ya Commonwealth Games 2018 azabera Austaralia


text:
Rwanda | Nyamagabe: Akarere karatanga icyizere cyo kuzagera kuri byinshi-Guverineri Munyantwali.
Kuri uyu wa kane tariki ya 22/11/2012, ubuyobozi bw’intara y’amajyepfo bwasuye akarere ka Nyamagabe mu rwego rwo kurebera hamwe uko karushaho kunoza imikorere no gushyira mu bikorwa imihigo kasinyanye n’umukuru w’igihugu.
Muri ibi biganiro byahuje umuyobozi w’intara, ari kumwe n’abakuriye ingabo na polisi mu ntara y’amajyepfo n’abakozi bakorera ku karere, abanyamabanga nshingwabikorwa b’imirenge n’utugari ndetse n’abakuru b’imidugudu bahagarariye abandi, umuyobozi w’akarere ka Nyamagabe, Mugisha Philbert yabanje kwerekana aho akarere kageze gashyira mu bikorwa imihigo y’umwaka wa 2012-2013, anatangaza ko bageze ku ntambwe ishimishije.
Guverineri w’intara y’amajyepfo Munyantwali Alphonse atangaza ko mu gihe akarere ka Nyamagabe kamaze kari mu myanya ya mbere mu kwesa imihigo byaturukaga ku gukora nk’ikipe imwe no gufatanya hagati y’inzego zose, ndetse no gukora akazi mu buryo bukwiye.
Guverineri Munyantwali yongeraho ko kuba ubu ngubu Nyamagabe igenda isubira imyuma mu myanya atari ukuvuga ko indangagaciro zayirangaga mbere zavuyeho ahubwo ko ariko uturere twose tuba dushaka kuza mu myanya ya mbere, ndetse ikaba itanga ikizere cyo kuzagera kuri byinshi.
Guverineri w’intara y’amajyepfo yagiriye inama abakozi b’akarere ko kugira ngo babashe kuzuza inshingano zabo neza, ku bushobozi bafite bwo gukora akazi bagomba kongeraho ubushake, kumva ko bashoboye ndetse n’imyitwarire myiza, ibi ngo bikazatuma babasha kwesa imihigo uko bisabwa.
Abayobozi kandi ngo bakwiye kumenya gufata umwanzuro ku bibazo bahura nabyo aho biri ngombwa bakagisha inama izindi nzego, bakarangwa no guhanga udushya kandi uko barushaho kwegera abaturage bakarushaho kwitwara neza no kwiyoroshya.
Umuyobozi w’akarere ka Nyamagabe yatangaje ko biteguye kubyaza umusaruro inyigisho n’inama bahawe haba mu kwesa imihigo, kunoza imikorere n’imikoranire hagati y’inzego zose ndetse n’umuturage, bakongera ubushake bafite mu kuzuza inshingano zabo kandi bakanumva ko bagamije kureba uko umuturage yabaho neza.
Mu kiganiro kivuga ku mutekano cyatanzwe na General Major Mubarach Muganga uyobora ingabo mu ntara y’amajyepfo, yibukije abayobozi ko basabwa kugira uruhare mu gucunga umutekano w’igihugu bashishikariza abo bayobora gukora amarondo, babashishikariza gutanga amakuru ku ntwaro zaba ziri mu giturage, no kunoza ibikigaragara bihungabanya umutekano muri rusange.


text:
Uyu mwaka wa 2016 ugiye gusiga abikorera bo mu Karere ka Musanze biyujurije isoko rya kijyambere rijyanye n’igihe ryuzuye ribatwaye amafaranga y’u Rwanda Miliyari esheshatu na miliyoni 500.
Iryo soko ryubatswe n’abikorera 88 bibumbiye mu isosiyete y’ishoramari ya GOICO: Gorilla Investment Company, ku ikubitiro buri umwe mu bagize iyo sosiyete ngo yishatsemo Miliyoni eshanu nk’imari shingiro ya buri munyamugane.
Nduwayesu Elia, Perezida w’Abikorera bo mu Karere ka Musanze, yatangaje ko mu rwego rwo kwihutisha imirimo yo kubaka ririya soko, byabaye ngomba hari abanyamigabane ba GOICO bagura buri umwe imigabane icumi.
Icyatumye iryo soko ryubakwa
Mu kiganiro na Nduwayesu yasobanuye ko hamwe n’iterambere igihugu kirimo, abikorera bo mu Karere ka Musanze basanze bagomba guhesha agaciro akarere kabo bubaka isoko rijyanye n’igihe risimbura iryari ryarubatswe nyuma gato y’uko u Rwanda rubona ubwigenge aho ritari rikijyanye n’igihe.
Ati “Impamvu ryubatswe ni uko hano mu Karere ka Musanze nta soko rya kijyambere rigezweho twari dufite, kandi iryo soko ryagomba kubakwa na twe abikorera; byabaye ngombwa ko abikorera beranga 80 ba hano mu Karere ka Musanze twishyira hamwe noneho twibumbira muri company twiyemeza kubaka iryo soko none tubigezeho.”
Mu kubaka iryo soko, Akarere ka Musanze katanze ikibanza noneho ibijyanye no kwimura abantu cyo kimwe no gutanga ingurane ku byangijwe n’imirimo yo kubaka iryo soko, byo byakozwe n’abikorera bibumbiye muri GOICO.
Abibumbiye muri GOICO bavuga ko kubaka ririya soko biri mu murongo wo kwigira no kunganira Leta mu rugendo rwo kuzamura iterambere ry’abaturage, Nduwayesu agira ati “Umugambi ni ukwigira; umugambi ni ukuvuga ngo ibikorwa byacu ni twe tubigiramo uruhare, dufatikanya n’ubuyobozi kuzamura iterambere.”
Ngo basubije ‘umukoro’ basigiwe na Perezida Kagame
Ku itariki ya 9 Kamena 2013, ubwo umukuru w’Igihugu Paul Kagame yasuraga Intara y’Amajyaruguru by’umwihariko Akarere ka Musanze akakirwa n’ibihumbi by’abaturage muri Sitade Ubworoherane y’ako karere, yabwiye Abanyamusanze ko gukorera hamwe ari byo bizabafasha kugera ku ntego z’iterambere.
Icyo gihe Perezida Kagame yagize ati “Tugomba kuba hamwe, dukeneye gukorera hamwe kugira ngo tugere ku ntego.”
Nduwayesu Elia, perezida w’abikorera ba Musanze, avuga ko impanuro perezida Kagame yahaye abaturage ba Musanze abikorera bahise bazifata nk’umukoro kandi bagomba gusubiza, ni muri urwo rwego agaragaza ko nyuma y’amezi maKe ari bwo batangiye gukusanya ibitekerezo ku kubaka ririya soko biza kurangira bishyizwe mu bikorwa.
Agira ati “Mu biganiro byose tugirana n’abayobozi ikintu cyo kwishyira hamwe nk’abikorera ni cyo kivugwa, n’ejo bundi igihe Nyakubahwa Perezida wa Repubulika yakiraga abikorera yarabitwibukije (…) abanyamuryango buri wese yashyizemo imbaraga ku buryo tubona ari ishema kuri twebwe twese hano i Musanze.”
Niyonzima Raymond, perezida wa GOICO, sosiyete y’ishoramari ibarizwamo abikorera bo mu Karere ka Musanze bubatse iryo soko, kuri uyu wa 27 Ukuboza 2016 yabwiye iki kinyamakuru ko imirimo yo kubaka iryo soko igeze kuri 96%.
Imiterere y’iryo soko
Isoko rishya rya Musanze rigizwe n’inyubako zigerekeranye, Niyonzima asobanura ko ryubatswe kuri metero kare 28,000 harimo ubuso bwo gucururizaho bungana ma metero kare 13,000 mu gihe ubundi buso busigaye ari inzira, ahari ubwiherero, parikingi z’imodoka, ibiro(offices) by’abayobozi b’isoko n’ibindi.
Niyonzira agaragaza kandi ko muri iryo soko hashyizwemo za camera zigomba kujya zikurikirana ibiberamo, inzira z’abafite ubumuga n’ubwiherero bwabo bwihariye, intabaza (alerts) zimenyesha abari mu isoko ko habaye ikibazo runaka, uburyo bwo kuzimya inkongo y’umuriro hifashishijwe amazi, uburyo bwo gutunganya amazi yo mu bwiherero akongera agakoreshwa n’ibyuma bizamura abantu bibajyana mu nyubako zitandukanye(Lifts/Elevators).
Ubuyobozi bwa GOICO butangaza ko mu ntangiro za Gashyantare 2017 ari bwo ririya soko rizatangira gukorerwamo.
224 Views
Kwamamaza


text:
Huye: Biyemeje guhindura aho batuye bihereyeho
Abanyeshuri 1800 bo mu Karere ka Huye barangije amashuri yisumbuye, nyuma yo gutozwa ubutore ngo bazahindura imibereho y’aho batuye bihereyeho.
Muri rusange, imihigo bahize ni iganisha ku gukangurira abaturanyi babo guhindura imyumvire no kwitabira gahunda za Leta zibaganisha ku kubaho neza.
Nka Chantal Umurerwa wari ukuriye intore 410 zo mu Mirenge ya Kinazi, Rusatira, Rwaniro na Ruhashya, agaragaza imihigo yabo ubwo basozaga itorero yagize ati “nk’intore z’Inkomezabigwi twiyemeje kuzakangurira abaturage guhuza ubutaka, gukoresha inyongeramusaruro, gukurikirana imihigo mu muryango, kwitabira ubwisungane mu kwivuza, gukangurira ababyeyi gushyira abana mu ishuri …â€
Na none ariko ngo nta wutanga icyo adafite. Ati “ijya kurisha ihera ku rugo. Ntabwo wajya kubwira umuntu icyo gukora ngo kimugirire akamaro nta rugero agufatiraho. Twebwe tuzabanza tube intangarugero.â€
Ibi binajyanye n’ibyo umuyobozi w’Akarere ka Huye yabasabye agira ati “Mbere yo kureba iby’ahandi, hera iwanyu mu rugo. Data abanye ate na mama. Niba ari neza ukavivura, niba ari nabi ndakora iki kugira ngo bahinduke? Ko turi kunywa amazi mabi kandi yakabaye atetse? Ugashaka igisubizo. Ko tutari guhinga, abandi bari guhinga, inzara izatwica. Ugashaka igisubizo.â€
Mu byo biyemeje gukora rero, ngo bazahera iwabo mu rugo, hanyuma banitegereze ibikenewe kugira ngo ubuzima bugende neza mu gace batuyemo.
Chantal Umurerwa ati “muri iyi minsi hariho ikibazo cya marariya yiyongereye, ahanini bitewe no kuba abantu batarara mu nzitiramibu: bamwe usanga barazubakishije urugo, abandi inzu z’inkoko. Nzakangurira abanturanyi kurara mu nzitiramubu .â€
Gisa Rwigema bari kumwe muri Lycée de Rusatira na we ati “iwacu mu giturage hari ababyeyi batagirira isuku abana babo, bamwe ntibanitabire ubwisungane mu kwivuza. Nzabegera mbashishikarize gusukura abana babo, n’abatitabira mituweri mbereke akamaro kabyo.â€
Fidélité Muguyeneza we ngo ahangayikishijwe n’uko mu gace atuyemo abantu banywa ibikwangari cyane bigatuma batiteza imbere. Ati “nzafatanya n’abatangiye urugamba rwo kubirwanya kugira ngo tubice burundu.â€


text:
1. Amasomo tuzirikanaho ku byumweru bya Pasika agaruka cyane kuri disikuru Yezu yavuze, Yohani akaba ayitugezaho asa nutugaragariza ko Yezu yayivuze k’umugoroba w’umunsi we wa nyuma kuri iyi si. Kuri uwo mugoroba wari wuzuye agahinda, Yezu arabwira inshuti ze ibanga ryari rimuri k’umutima: “Uko Data yankunze, ni ko nanjye nabakunze. Nimugume mu rukundo rwanjye. Jye sinkibita abagaragu, kuko umugaragu atamenya icyo shebuja akora; ahubwo mbise incuti, kuko nabamenyesheje ibyo numvanye Data byose.” Yezu arifuza kubwira bwa nyuma inshuti ze ukuntu urukundo azikunda rusumba kure urwo zishobora gutekereza kandi arifuza ko zahora ziruzirikanaho bikazibera intandaro yo kumukunda no gukundana hagati yazo. Yezu azi ko nta kindi kizakiza isi usibye urukundo rubona muri mugenzi wacu inshuti y’Imana, ishusho y’Imana n’ineza yayo. Nibyo Yohani mu ibaruwa ye ya mbere avuga agira ati: “Nkoramutima zanjye, nidukundane kuko urukundo rukomoka ku Mana, kandi umuntu wese ukunda aba yarabyawe n’Imana, akanayimenya.”
2. Urukundo Yezu atubwira, araruvuga atarutandukanyije n’amategeko y’Imana: “Nimwubaha amategeko yanjye, muzaguma mu rukundo rwanjye, nk’uko nanjye nubaha amategeko ya Data, maze nkaguma mu rukundo rwe.” Yezu arifuza ko twamenya ko urukundo no kumvira ndetse no kubaha bijyana. Gukunda umuntu by’ukuri si ukwikunda ngo wumve ko ibyo ushaka byose azaba aribyo bizajya bihora bigukorerwa, gukunda umuntu si ukumubonamo igikoresho kigomba kukubera akabaho ukandagiraho ngo ugere kuzindi nyungu zawe, gukunda umuntu ni ukumwubaha, ukamwubahira uwo ari we, ukamwumvira kandi mugafatanya gukura mujya mbere. Yezu ariko ntiyifuza ko itegeko ry’urukundo ryaba nka ryarindi rikurikizwa kubera gutinya ibihano, arifuza ko itegeko ry’urukundo ryadushyiramo ishyaka ryo kwitangira uwo dukunda, tukabikora ubuziraherezo nta nyungu yindi igamijwe uretse inyungu yo gukunda ngo uwo ukunze ahore yumva aguwe neza kandi anyuzwe no kugira umwumva akamwitaho igihe cyose. Urukundo si igice, urukundo si umukino, urukundo si ndaguharaye, urukundo Yezu adutoza, ni “urukundo rudateze gushira” (1kor 13,7), ni “urukundo rwihangana, rwitangira abandi, ntirugire ishyari, ntirwirarire, ntirwikuririze, kandi urwo rukundo ntacyo rukora kidahwitse, ntirurondera akari akarwo, ntirurakara kandi ntirugira inzika. Ntirwishimira akarengane ahubwo ruhimbazwa n’ukuri.” (1Kor 13,4-6). Nibyo Mutagatifu Agustini avuga agira ati: “kunda maze ukore icyo ushaka cyose” kuko aziko urangajwe imbere n’urukundo nyarwo nta kibi ashobora kwishoramo. Yezu rero ati: “Ngiri itegeko mbahaye: nimujye mukundana nk’uko nanjye nabakunze. Nta wagira urukundo ruruta urw’umuntu uhara amagara ye kubera incuti ze. Ibyo mbibabwiye ngira ngo ibyishimo byanjye bibabemo, kandi ngo ibyishimo byanyu bisendere.”
3. Natwe nitwiyogezemo urukundo nk’urwa Kristu, maze nka Petero ruduhe guterura tugira tuti «Noneho kubera urukundo twiyimitsemo, twumvise mu by’ukuri ko Imana itarobanura, ko ahubwo inyurwa n’umuntu wa buri hanga iryo ari ryo ryose uyitinya kandi agaharanira ubutungane.» Niduharanire kubana neza, imvugo y’umuhanga w’umurusiya Evdokimov idutere kumva icyo aricyo gukunda muntu no kumwubaha. Yanditse avuga ati:«Ntuzigere na rimwe utuma umutima wawe wibagirwa intego ikomeye yaranze abakurambere bacu mu kwemera no mu bya roho: Nyuma y’Imana, fata mugenzi wawe nk’aho na we ari Imana maze umukunde kandi umwubahe!».


text:
Bimwe mu biranga ba Didier
Didier ni umuntu w’umunyamahoro, ukunda kuba ahantu hatuje, ukundwa n’abantu kandi udapfa gucika intege.
Ni umuntu utavuga amagambo menshi, uhora yibaza impamvu ya buri kintu cyose abona no gutekereza cyane kucyo agiye gukora.
Bitewe n’uko adakunda kuvuga, abantu ntibapfa kumwisanzuraho keretse gusa abamuzi neza.
Nta byacitse iba kuri we akora gahoro kugeza ashoje icyo yagambiriye kugeraho.
Ntabwo apfa kwerekana amarangamutima ye, niyo yaba yakanzwe ntiyerekana ko yagize ubwoba cyangwa ko yashobewe.
Azi gushyira ibintu ku murongo, ikindi ni uko adakunda umuntu wivanga mu bintu bye.
Kugira ngo mube inshuti arabanza akakwigaho akareba niba uzagira icyo umwungura akabona kukwinjiza mu buzima bwe.


text:
ESE BYARAREMWE?
Ijosi ry’ikimonyo
ABAHANGA batangazwa n’ukuntu ikimonyo gifite ubushobozi bwo guterura ibintu bikirusha uburemere. Kugira ngo abenjenyeri bo muri Kaminuza yo muri Leta ya Ohio muri Amerika basobanukirwe ubushobozi bw’ikimonyo, bize imiterere yacyo, n’imikorere yacyo, bifashishije porogaramu za orudinateri. Izo porogaramu bazikoze bahereye ku mbaraga ibimonyo bikoresha biterura ibintu biremereye.
Ijosi ry’ikimonyo ni ryo rigifasha guterura ikintu cyose gishobora gutwara mu kanwa. Hari imitsi iri ku ijosi ry’ibimonyo isobekerana n’iy’igihimba, maze cyafata ikintu bikamera nk’uko umuntu ahuza ibiganza agafata ikintu. Umwe muri abo bahanga yaravuze ati “uko iyo mitsi iteye n’uburyo ikorana n’igihimba ni byo bigifasha guterura. Ikimonyo gifite umwihariko wo guhuza imbaraga z’ibyo bice byombi bidakomeye kimwe, kandi bishobora kuba ari byo bituma ijosi ryacyo rigira imbaraga nyinshi zo guterura ibintu biremereye cyane.” Abashakashatsi bizeye ko gusobanukirwa neza imikorere y’ijosi ry’ikimonyo, bizabafasha gukora neza imashini za robo.
Ubitekerezaho iki? Ese iryo josi ry’ikimonyo rigaragaramo ubuhanga buhanitse, ryapfuye kubaho gutya gusa? Cyangwa ryararemwe?


text:
UBUBIKO BWACU
Imodoka yariho indangururamajwi yari izwi n’abantu babarirwa muri za miriyoni
“Muri Burezili hari imodoka imwe iriho indangururamajwi ikoreshwa mu murimo w’Umwami, kandi izwi n’abantu babarirwa muri za miriyoni. Yitwa ‘imodoka iriho indangururamajwi ya Watch Tower.’”
—Byavuzwe na Nathaniel A. Yuille mu mwaka wa 1938.
MU NTANGIRIRO z’imyaka ya 1930, umurimo w’Ubwami ntiwagendaga neza muri Burezili. Ariko mu mwaka wa 1935, umuvandimwe Nathaniel Yuille n’umugore we Maud bari abapayiniya, bandikiye Joseph F. Rutherford wayoboraga umurimo wo kubwiriza. Bari baritangiye gukora umurimo kandi banditse bavuga ko bari “kwishimira koherezwa aho ari ho hose.”
Nathaniel wari umwenjenyeri mu by’ubwubatsi ariko akaba yari mu kiruhuko cy’iza bukuru, icyo gihe yari afite imyaka 62. Yari umuyobozi w’umurimo mu itorero ry’Abahamya ba Yehova ry’i San Francisco, muri leta ya Kaliforuniya, muri Amerika. Yayoboraga gahunda zo kubwiriza kandi yajyaga akoresha ibyuma birangurura amajwi kugira ngo akwirakwize ubutumwa bwiza. Kuba yari inararibonye kandi afite ubushake byagize akamaro cyane mu nshingano nshya yahawe yo kuba umukozi w’ibiro by’ishami muri Burezili, ifasi nini kandi yakoreshwagamo indimi nyinshi.
Nathaniel na Maud bageze muri Burezili mu mwaka wa 1936, bari hamwe n’undi mupayiniya wabasemuriraga witwaga Antonio P. Andrade. Bari bafite ibintu by’agaciro kenshi, ni ukuvuga fonogarafe 35 n’imodoka iriho indangururamajwi. Nubwo Burezili ari igihugu cya gatanu mu bifite ubuso bunini ku isi, icyo gihe yari ifite ababwiriza b’Ubwami 60 gusa. Icyakora ibyo bikoresho byari bigezweho byari gutuma bagera ku bantu babarirwa muri za miriyoni mu myaka mike.
Hashize ukwezi umuryango wa Yuille ugezeyo, ibiro by’ishami byateguye ikoraniro rya mbere muri Burezili, ribera mu mugi wa São Paulo. Imodoka yariho indangururamajwi, ishobora kuba yari itwawe na Maud, yamamaje disikuru y’abantu bose, bituma haterana abantu 110. Iryo koraniro ryatumye ababwiriza bagira imbaraga nyinshi, barushaho kwifatanya mu murimo wo kubwiriza. Bize kubwiriza bakoresheje ibitabo, udukarita two kubwiriza, kandi bakoreshaga fonogarafe bakumvisha abantu ibyabaga byarafashwe amajwi mu cyongereza, ikidage, igihongiriya, igipolonye, icyesipanyoli, nyuma yaho bakoresha n’ibyo mu giporutugali.
Andi makoraniro atatu yabereye mu mugi wa São Paulo, Rio de Janeiro, na Curitiba mu mwaka wa 1937, yatumye ababwiriza barushaho gukora umurimo babigiranye ishyaka. Ababaga baje mu ikoraniro bajyaga kubwiriza ku nzu n’inzu bafite imodoka iriho indangururamajwi. José Maglovsky, icyo gihe wari ukiri muto, nyuma yaranditse ati “twafataga ibitabo by’imfashanyigisho za Bibiliya tukabishyira ku kantu kameze nk’akameza, maze ya modoka yariho indangururamajwi igatangaza ubutumwa bwafashwe amajwi, twe tukaganira n’abantu bavaga mu ngo zabo baje kureba icyabaye.”
Abantu babatirizwaga mu nzuzi, mu gihe ababaga baje koga babaga biyotera akazuba hafi aho. Ababwiriza babaga babonye uburyo bwo kubwiriza ubutumwa bwiza bakoresheje imodoka yariho indangururamajwi. Bashyiragamo disikuru y’umubatizo yatanzwe n’umuvandimwe Rutherford, maze abantu babaga bafite amatsiko bagakikiza iyo modoka, bagatega amatwi iyo disikuru yabaga isemurwa mu giporutugali. Nyuma yaho, ababaga baje kubatizwa bibizwaga mu mazi hacurangwa indirimbo z’Ubwami zo mu gipolonye. Abavandimwe na bashiki bacu bajyaniranaga na zo mu ndimi zitandukanye. Igitabo Nyamwaka cyo mu wa 1938 (mu cyongereza) cyaravuze kiti “byibutsaga umuntu ukuntu kuri Pentekote buri wese yumvaga ubutumwa mu rurimi rwe.”
Nyuma y’ayo makoraniro, buri gihe ku cyumweru, imvura yaba igwa cyangwa izuba riva, imodoka iriho indangururamajwi yakoreshwaga mu kumvisha abantu disikuru zishingiye kuri Bibiliya zafashwe amajwi. Zumvishwaga abantu babaga bari mu busitani rusange, mu ngo zabo, mu nganda zo mu mugi wa São Paulo no mu migi ihakikije. Imodoka iriho indangururamajwi yakoreshwaga mu kumvisha gahunda ya buri kwezi abantu 3.000 babaga ahaciriwe abari barwaye ibibembe, ku birometero 97 mu majyaruguru y’uburengerazuba bw’umugi wa São Paulo. Nyuma y’igihe, havutse itorero rimeze neza. Nubwo ababwiriza b’Ubwami bo muri iryo torero batari borohewe n’uburwayi bwabo, bahawe uruhushya rwo kujya basura ahandi hantu habaga abarwaye ibibembe, bakabagezaho ubutumwa buhumuriza bwo muri Bibiliya.
Ubutumwa bw’Ubwami bwafashwe amajwi mu rurimi rw’igiporutugali bwabonetse mu mpera z’umwaka wa 1938. Ku munsi w’abapfuye, imodoka iriho indangururamajwi yavuye ku irimbi rimwe ijya ku rindi, yumvisha abantu disikuru zari zifite imitwe ivuga ngo “Abapfuye bari he?,” “Yehova” n’iyagiraga iti “Ubukire.” Abantu basaga 40.000 bari baje kwibuka ababo burazumvise.
Abayobozi b’amadini barakazwaga n’ukuntu ababwiriza batangazaga ukuri kwa Bibiliya bashize amanga, kandi incuro nyinshi bahatiraga abayobozi gucecekesha iyo modoka. Mushiki wacu Maud yavuze ko hari igihe umupadiri yoheje agatsiko k’abantu ngo bagote imodoka yariho indangururamajwi. Icyakora, umuyobozi w’umugi n’abapolisi bakuru barahageze batega amatwi porogaramu yose. Uwo muyobozi w’umugi yajyanye ibitabo by’imfashanyigisho za Bibiliya. Kuri uwo munsi nta mvururu zabaye. Nubwo barwanyijwe batyo, Igitabo nyamwaka cyo mu wa 1940 (mu cyongereza) cyavuze ko umwaka wa 1939 “wari igihe cyiza kurusha ibindi cyo gukorera Umutegetsi Mukuru no gutangaza izina rye.”
Igihe ya ‘modoka iriho indangururamajwi ya Watch Tower’ yageraga muri Burezili, yahinduye byinshi mu murimo wo kubwiriza. Yatumye ubutumwa bw’Ubwami bugera ku bantu babarirwa muri za miriyoni. Nubwo iyo modoka yari izwi na benshi yagurishijwe mu mwaka wa 1941, Abahamya ba Yehova bakomeje gutangariza ubutumwa bwiza abantu b’imitima itaryarya bo muri iyo fasi yagutse.


text:
Bishop Rugagi yabikomojeho ku Cyumweru cyo ku wa 8 Ukwakira 2017, ubwo yari mu iteraniro ryiswe “Igicaniro” aho yavugiye ko ari mu minsi yo kurushaho gusabana n’Imana kugira ngo imwiyereke byisumbuyeho, inakomeze kumukoresha ibitangaza.
Urubuga rw’Itorero, Abacunguwe.org, dukesha iyi nkuru rwanditse ko uyu mushumba arajwe ishinga no kwegerana n’Imana, ibyo kwitwa amazina y’akazi atabiha agaciro.
Yagize ati “Ubu iby’ama ‘titre’ nabirambitse hasi n’iby’imyenda y’ubu-Bishop narayirambitse. Ubu ni ugusenga cyane kuko amazina y’akazi ‘titre’ siyo akora ibitangaza.”
Yakomeje avuga ati “Nta protocole igomba kuntwaza Bibiliya yanjye, nzajya nyitwaza kuko ariyo mbunda yanjye.”
Umunyabitangaza Bishop Rugagi yavuze ko uko abantu barushaho kumuvuga cyane ariko akaza umurego wo gusenga, Imana ikazagaragaza itandukaniro.
Yagize ati “Abansebya bakaza umurego, nanjye nzashyira imbaraga mu gusenga ngire ibihe bidasanzwe, hanyuma Imana yo mu ijuru na yo izanyiyereka n’ibyo ntarakora nzabikora kuko Imana yabisezeranyije intumwa zayo. ”
Yanagarutse ku bahakana ko atazura abapfuye kandi ari isezerano ry’Imana aho yifashishije ibyanditswe yasomye mu gitabo cya Matayo 10:8 hagira hati ‘Mukize abarwayi, muzure abapfuye, mukize ababembe, mwirukane abadayimoni. Mwaherewe ubusa, namwe mujye mutangira ubundi.’
Bishop Rugagi ubwo yari mu mwanya w’ubuhanuzi, yahishuriwe umugore wari ufite ibibazo birimo n’amadeni ahitamo kumuha isaha n’impeta, yasobanuye ko hari abavuga ko ariyo irimo imiti ituma akora ibitangaza.


text:
Umuyobozi w’Akarere ka Nyamagabe, Mugisha Philbert yagaye bikomeye abayobozi batatabaye abana biciwe mu kigo cy’impfubyi za SOS Village kandi bari baturanye na cyo.
Ibi Mugisha yabivuze ku Cyumweru tariki 21 Gicurasi 2017 ubwo SOS Nyamagabe yizihizaga isabukuru y’imyaka 25 imaze ikora imiriro yo gufasha b’imfubyi batagira kirengera.
Yagize ati “Aha SOS iri yari ikikijwe n’ubuyobozi mu nzego zitandukanye. Hirya gato hari ubuyobozi bwa Perefegitura ya Gikongoro, hafi yahoo hari ikigo cya Gendermerie ariko ntabwo abana bari ahangaha bigeze barindwa kugira ngo ibyari bimaze kugerwaho bibungabungwe.”
Meya Mugisha yakomozaga ku bana biciwe muri iki kigo mu gihe cya Jenoside yakorewe Abatutsi bari barahunze bavuye mu bindi bigo byareraga abana b’imfubyi.
Buri mwaka tariki 7 Gicurasi, SOS Nyamagabe yibuka abana n’abakozi bayo bagera kuri 13 biciwe muri iki kigo.
Mugisha yakomeje agira ati “Iyo ndi aha kenshi twibuka ibibazo byinshi abana batubaza. Hari umwana umwe wiga aha muri SOS wigeze kutubaza mu mwaka ushize mu biganiro ati ‘Kuki jenoside yashobotse kandi hari abasirikari?’”
“Ni ikibazo gikomeye kuko abantu byabasabye ko nyine babitekerezaho, ariko nkuko nari maze kubivuga ubuyobozi bwari buriho ndetse n’inzego z’umutekano icyo gihe, sinzi niba navuga ko bari bashinzwe umutekano kuko hari ibintu bari barahisemo.”
Yunzemo ko uyu munsi icyizere gihari kuko ngo abana bafashwa kugira ngo bategure ubuzima bwabo dore ko n’abarerewe muri iki kigo bakuze bamwe babonye imirimo bakanashinga ingo zabo.
25% by’abarerewe muri SOS Nyamagabe bafite imirimo itandukanye ibishyura umushahara wa buri kwezi, 29% bo barikorera ku giti cyabo, 12% bafite imirimo ariko idahoraho, naho 23% bo baracyashakisha akazi.


text:
Yanditswe October, 17 2017 at 19:41 PM | 2254 Views
Komisiyo ishinzwe abakozi ba Leta iratangaza ko igiye kurushaho gukorana n’inzego zitandukanye hagamojwe kwirinda amakosa ajyanye n’imitangire y’akazi ndetse nigihombo gokomoka ku manza leta itsindwa.
Perezida w'inama y'abakomiseri muri Komisiyo ishinzwe abakozi ba Leta François Habiyambere, avuga ko iyo komisiyo ifite inshingano zo guhwitura abayobozi kwirinda gufata ibyemezo binyuranyije n'amategeko kuko bigusha Leta mu gihombo. Yagize ati, ''Tugomba gukomeza gukora ku buryo abafata ibyemezo bumva bafite inshingano zo kubahiriza amategeko. Gusa twumve ko ibyo byemezo n'ubwo byaba 10% bitubahirije amategeko ntabwo ari ibyo kwihanganirwa, kuko iyo ni imungu imunga ya miyoborere myiza, dushaka, mureke gukomeze dufatanye abantu bose, twatangiye guhwitura abantu tubabwira tuti mujye mukurikiza amabwiriza ya Ministre w;'intebe avugako abantu bateje Leta igihombo bagomba kubihanirwa.'' Ikindi kandi asanga uburyo bwo kumenyekanisha amategeko mu bayobozi bigabanya abayica nkana.
Isesengura ku gihombo Leta yatewe n'abayobozi
b'inzego zitandukanye bagiye bafata ibyemezo bihubukiyeho kandi bidakurikije
amategeko ku kicungire y'abakozi mu myaka ya 2012-2015, ryagaragaje ko ko icyo
gihombo kigera ku mafaranga y'u Rwanda 524.270.595 n'amadolari y'Amerika
17.400, yatanzwe nyuma y'aho Leta tsinzwe mu manza.
Komisiyo ishinzwe abakozi ba Leta ivuga ko ibi bibazo byo guteza Leta igihombo hari aho bikigaragara, n'ubwo byaragabanyije ubukana ugereranyije no mu myaka 2 ishize nyuma y'aho hagiriyeho amabwiriza areba uwateje Leta igihombo.
Minisiteri y’abakozi ba leta n’umurimo ivuga ko kuva gahunda yo guhuza abakoresha n&rsqu ...
April 27, 2017 at 15:36 PM Soma inkuru
Guverinoma y'u Rwanda irashimangira ko gahunda ya NEP KORA WIGIRE ari igisubizo ku iterambere r ...
October 24, 2016 at 10:09 AM Soma inkuru